Dua beranak warga Thailand cuba seleweng diesel bersubsidi diberkas
Oleh ASLIZA MUSA

30 April 2023, 6:10 pm
GERIK – Kementerian Perdagangan Dalam Negeri dan Kos Sara Hidup (KPDN) Perak berjaya mematahkan cubaan menyeludup keluar diesel bersubsidi ke negara jiran dengan tertangkapnya dua beranak warga Thailand semalam.
Kedua-dua lelaki berusia 58 dan 24 tahun itu diberkas ketika pemeriksaan di pos kawalan pintu masuk sempadan di Kompleks Imigresen, Kastam, Kuarantin dan Keselamatan (ICQS) Bukit Berapit, Pengkalan Hulu pada pukul 9.15 malam.
Pengarah KPDN Perak, Datuk Kamalludin Ismail berkata, tangkapan terhadap dua beranak itu adalah hasil pemantauan dan risikan dijalankan di sekitar stesen minyak di Pengkalan Hulu.
Katanya, berdasarkan pemantauan, dua beranak menaiki kenderaan pacuan empat roda itu akan membeli minyak diesel dengan had kuantiti 20 liter bagi sekali pembelian sebelum membuat pembelian seterusnya di stesen minyak lain.
“Pemeriksaan lanjut mendapati terdapat sebanyak 70 liter minyak diesel berada di dalam tangki kenderaan tersebut,” katanya dalam kenyataannya di sini hari ini.
Sehubungan itu katanya, kenderaan dan minyak diesel tersebut telah disita dan kedua-dua warga Thailand tersebut ditahan reman selama empat hari untuk siasatan lanjut.

“Nilai rampasan keseluruhan dianggarkan berjumlah RM50,150.50. Siasatan lanjut sedang dijalankan di bawah Seksyen 21 Akta Kawalan Bekalan 1961,” katanya. – KOSMO! ONLINE


‘Saya mohon maaf kepada UMNO’ – Salahuddin
Oleh MOHD. HUSNI MOHD. NOOR

30 April 2023, 6:38 pm
PUTRAJAYA – Timbalan Presiden Parti Amanah Negara (Amanah), Datuk Seri Salahuddin Ayub memohon maaf kepada UMNO di atas keterlanjuran kenyataan dikeluarkan Pengarah Komunikasi Amanah, Khalid Abdul Samad baru-baru ini.
Salahuddin yang juga Menteri Perdagangan Dalam Negeri dan Kos Sara Hidup (KPDN) berkata, beliau secara peribadi memohon maaf jika kenyataan oleh Khalid itu menyinggung atau melukakan UMNO.
“Sempena Hari Raya Aidilfitri ini, saya bagi pihak Amanah memohon maaf atas kenyataan dikeluarkan oleh Khalid.
“Sebarang keterlanjuran itu bagi saya biasalah bagi orang politik. Kadang kala kita terlanjur dan tidak ada malunya kita memohon maaf sekiranya ia melukakan,” katanya ketika ditemui pada Majlis Sambutan Aidilfitri Timbalan Perdana Menteri, Datuk Seri Dr. Ahmad Zahid Hamidi di Seri Satria, di sini hari ini.
Katanya, buat masa ini, apa yang penting adalah memperkukuhkan posisi dalam kerajaan dan menyelesaikan isu rakyat.
Salahuddin berkata, Kerajaan Perpaduan ketika ini sedang berhadapan dengan persediaan enam Pilihan Raya Negeri (PRN) justeru, ukhwah dan perpaduan serta kekuatan parti gabungan adalah lebih penting.

Menurutnya, beliau berharap isu itu dapat diselesaikan segera malah, permohonan maaf itu sudah beliau sampaikan kepada Presiden UMNO, Datuk Seri Dr. Ahmad Zahid Hamidi. – KOSMO! ONLINE


Lelaki tembak mati wanita tolak cinta
Oleh KOSMO!

30 April 2023, 7:00 pm
BANGKOK – Seorang pemuda dipercayai menembak mati seorang wanita yang gagal dipikatnya sebelum bertindak membunuh diri di sebuah kedai menjual cederamata di wilayah Chon Buri, Thailand, semalam, lapor laman berita Thaiger hari ini.
Penyiasat dari Balai Polis Samet bersama pegawai polis dan penyelamat dari Yayasan Tri Khun Tham pergi melawat tempat kejadian untuk melakukan siasatan.
Sejurus tiba, pihak berkuasa menemui mayat lelaki berusia 33 tahun dikenali sebagai Jirawat, dalam keadaan tertiarap berhampiran mayat mangsa, Suchira, 32.
Sepucuk pistol 11 milimeter turut ditemui di sebelah mayat Jirawat.
Pemilik kedai itu berkata, Suchira yang dibunuh secara tragis dalam kejadian itu merupakan anak perempuannya.
Dia menjelaskan bahawa Jirawat ialah rakan Suchira dan pemuda itu telah memikatnya, namun ditolak oleh mangsa.

Ekoran kekecewaannya, Jirawat dipercayai menyerbu masuk ke dalam kedai itu bersenjatakan pistol di mana dia terus menembak mati Suchira sebelum membunuh dirinya sendiri dengan senjata api tersebut.
Polis masih lagi menyiasat kejadian itu. – Agensi


Anwar ucap takziah buat keluarga Pak Hardi
Oleh KOSMO!

30 April 2023, 7:50 pm
PETALING JAYA – Perdana Menteri, Datuk Seri Anwar Ibrahim mengucapkan takziah kepada keluarga Hardi M. Arifin yang kembali ke rahmatullah hari ini.
Anwar berkata, berita kematian Hardi, 84, merupakan satu perkhabaran duka buat beliau.
“Almarhum Pak Hardi yang saya kenali merupakan pembina Dewan Da’wah Islamiyah Indonesia (DDII) bersama Pak Natsir serta terlibat dalam mengasaskan Universitas Ibnu Khaldun, Bogor.
“Saya utuskan salam takziah buat keluarga dan teman-teman di Indonesia yang saya pasti amat terkesan dengan kehilangan Almarhum Pak Hardi yang amat kita kasihi,” katanya dalam satu hantaran di Facebook.
Anwar berkata, beliau mendoakan agar Allah S.W.T memberikan ganjaran dan tempat yang terbaik buat Allahyarham.
Hardi merupakan bekas aktivis Pelajar Islam Indonesia (PII) dan Gerakan Pemuda Islam Indonesia (GPII) sekitar tahun 60-an. – KOSMO! ONLINE


Isteri curang berpaut pada kaki suami, mohon maaf depan mahkamah
Oleh KOSMO!

30 April 2023, 8:00 pm
BEIJING – Seorang wanita di China yang didakwa curang bermati-matian berpaut pada kaki suaminya bagi memohon maaf di hadapan mahkamah demi menyelamatkan perkahwinan mereka, lapor laman berita Thaiger hari ini.
Rayuannya bagaimanapun tidak diendahkan kerana si suami telah mengetahui ‘kebenaran pahit’ mengenai kecurangan isterinya.
Pasangan itu berasal dari wilayah Hebei. Si suami yang hanya dikenali sebagai Pei, mengetahui kecurangan isterinya, Lan, sebelum memfailkan perceraian.
Pei yang mengesyaki Lan berlaku curang telah memeriksa telefon bimbit wanita itu ketika dia sedang mandi. Dia kemudian terkejut apabila menemui banyak perbualan berterusan antara isterinya dengan beberapa lelaki.
Sambil menangis teresak-esak, Lan segera meminta maaf dan berjanji tidak akan mengulangi perbuatannya sambil berjanji untuk menjadi  lebih baik.
Namun, wanita itu sekali lagi ‘ditangkap’ berdua-duaan dengan lelaki lain di dalam rumah mereka oleh suaminya.

Ia menyebabkan Pei nekad memfailkan perceraian dengan wanita berkenaan. – Agensi


586 kes kemalangan di Kelantan sepanjang Op Selamat 20
Oleh AIMUNI TUAN LAH

30 April 2023, 6:47 pm
GUA MUSANG – Sebanyak 586 kes kemalangan direkodkan di Kelantan dalam Op Selamat 20 yang dilancarkan sempena Hari Raya Aidilfitri bermula 20 hingga 27 April lalu.
Ketua Polis Kelantan, Datuk Muhamad Zaki Harun berkata, jumlah itu menunjukkan penurunan sebanyak 112 kes berbanding Op Selamat tahun lalu iaitu 698 kes.
Katanya, dia berpuas hati apabila semua kes kemalangan di Kelantan menurun pada musim perayaan tahun ini sekali gus mencapai sasaran yang telah ditetapkan
“Meskipun dengan keadaan jalan raya kita yang bermasalah terutamanya di Gua Musang, jumlah kes kemalangan dapat diatasi. Ini adalah hasil kerjasama daripada semua pihak yang turut sama membantu mengatasi masalah kesesakan jalan raya sempena musim perayaan,” katanya ketika ditemui pemberita selepas Program Community Policing bersama masyarakat Orang Asli di Kampung Pasir Linggi, Pos Lebir di sini hari ini.
Muhamad Zaki memberitahu, berlaku peningkatan kes kematian sepanjang lapan hari operasi Op Selamat berbanding hanya sembilan kes tahun lalu dan antara puncanya adalah melibatkan insiden kemalangan maut. – KOSMO! ONLINE


Pengampunan Najib, Lembaga Pengampunan akan pilih waktu sesuai
Oleh MOHD. HUSNI MOHD. NOOR

30 April 2023, 7:57 pm
PUTRAJAYA – UMNO yakin Lembaga Pengampunan akan memilih waktu paling sesuai bagi membincangkan agenda pengampunan bekas Perdana Menteri, Datuk Seri Najib Razak.
Presidennya, Datuk Seri Dr. Ahmad Zahid Hamidi berkata, Bahagian Hal Ehwal Undang-Undang (BHEUU) Jabatan Perdana Menteri (JPM) selaku sekretariat kepada Lembaga Pengampunan akan menguruskan perkara itu.
Beliau yang juga Timbalan Perdana Menteri berkata, sebarang perkembangan lanjut akan dimaklumkan oleh BHEUU JPM kelak.
“Sebagaimana kita tahu bahawa agenda pengampunan Najib tidak dimasukkan pada Persidangan Lembaga Pengampunan yang berlangsung Jumaat lalu,” katanya ketika ditemui pada Majlis Sambutan Aidilfitri Timbalan Perdana Menteri di Seri Satria, di sini hari ini.
Ditanya berhubung kenyataan Pengarah Komunikasi Parti Amanah Negara (Amanah), Khalid Abdul Samad baru-baru ini, Ahmad Zahid berkata, beliau sudah mengadakan pertemuan dengan pimpinan Amanah dan berpendapat ia bukan pendirian parti berkenaan.
“Saya harap beliau (Khalid) dapat membezakan pendapat peribadi dengan pendirian parti keseluruhannya. Bagi saya, beliau harus belajar menghormati rakan-rakan parti lain dalam komponen Kerajaan Perpaduan,” katanya. – KOSMO! ONLINE


Pekerja bandar di Jepun dibenar bawa anak ke pejabat
Oleh KOSMO!

30 April 2023, 6:00 pm
TOKYO – Majlis perbandaran Toyoake, Jepun secara rasmi membenarkan para pekerja bandar itu membawa anak ke tempat kerja apabila terpaksa menjaga mereka dalam keadaan tidak dijangka, lapor akhbar The Mainichi semalam.
Pihak berkuasa bandar itu akan memperkenalkan sistem dinamakan Bekerja dengan Kanak-Kanak secara rasmi esok. Ia seterusnya bakal melancarkan sistem sokongan pada tahun 2024 bagi mewujudkan persekitaran untuk pekerja sektor swasta membawa anak-anak mereka ke tempat kerja.
Sistem Bekerja dengan Kanak-kanak itu menyasarkan anak dan cucu dari bawah umur setahun hingga gred ketiga.
Program itu boleh digunakan dalam situasi kecemasan seperti penutupan sementara pusat jagaan kanak-kanak. Selain itu, ia juga diguna pakai ketika datuk, nenek atau pasangan yang biasanya menjaga kanak-kanak itu tidak sihat atau sedang bertugas.
Bagaimanapun, membawa anak yang sakit ke tempat kerja adalah dilarang. Pekerja dalam bidang penjagaan kanak-kanak juga tidak dibenarkan menggunakan sistem tersebut.
Seramai 23 pekerja di kawasan perbandaran itu telah menggunakan sistem percubaan tersebut dari 6 Mac hingga 7 April lalu dengan dalam satu kes, seorang pekerja ditemani oleh tiga anak.

Dalam tinjauan selepas percubaan dengan kadar tindak balas 34 peratus, sebanyak 70 peratus rakan sekerja mengakui mereka tidak kisah rakan membawa anak ke pejabat. – Agensi


Anwar umum tambah peruntukan RM3.07 juta bina Masjid Changlun
Oleh ZULKIFLI MANZOR

30 April 2023, 7:24 pm
PETALING JAYA – Kerajaan bersetuju untuk meneruskan pembinaan Masjid Changlun, Kedah dengan tambahan peruntukan sebanyak RM3.07 juta menjadikan keseluruhan kos pembinaan berjumlah RM5.77 juta.
Perdana Menteri, Datuk Seri Anwar Ibrahim berkata, projek itu akan dilaksanakan dengan kadar segera sekali gus dapat memberi manfaat kepada masyarakat setempat untuk mengimarahkan masjid.
“Kerajaan Perpaduan prihatin dan komited dalam memastikan pembangunan yang seimbang di antara semua negeri di negara ini.
“Harus diulangi bahawa Kerajaan Perpaduan tidak pernah meminggirkan mana-mana negeri demi kepentingan rakyat.
“Ini adalah komitmen Kerajaan Perpaduan dalam menggalas tanggungjawab dengan meletakkan hak rakyat sebagai tunggak utama,” katanya dalam satu kenyataan media hari ini. – KOSMO! ONLINE


Kes Covid-19 di Kedah meningkat 76.7 peratus
Oleh MOHD. RAFIE AZIMI

30 April 2023, 6:55 pm
ALOR SETAR – Sebanyak 281 kes Covid-19 dicatatkan di Kedah antara 23 hingga 29 April lalu, iaitu peningkatan sebanyak 76.7 peratus berbanding minggu sebelumnya.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, majoriti kes dilaporkan adalah melalui saringan bergejala iaitu berjumlah 71.9 peratus.
Katanya, kebanyakan kes hanya bergejala ringan dan tidak memerlukan rawatan di hospital.
“Pada minggu sama, peratus harian pengisian katil biasa dan rawatan rapi yang diperuntukkan untuk kes-kes Covid-19 di negeri ini berada di bawah paras 25 peratus.
“Secara keseluruhannya sejak permulaan Covid-19, Kedah telah mencatatkan sejumlah 319,742 kes. Daripada jumlah itu, sebanyak 1,065 kes dikategorikan sebagai varian membimbangkan (VOC) dan varian berkepentingan (VOI) dan ketika ini juga, omicron kekal sebagai satu-satunya varian yang sedang menular,” katanya dalam satu kenyataan di sini, hari ini.
Tambahnya, setakat ini tiada satu pun kes melibatkan subvarian baharu Covid-19, Arcturus dilaporkan di Kedah.

“Ketika ini kapasiti perkhidmatan kesihatan di klinik kesihatan dan hospital masih lagi terkawal serta tidak berada pada tahap membebankan, namun berdasarkan peningkatan kes semasa, Jabatan Kesihatan Negeri (JKN) Kedah telah mengarahkan semua pejabat kesihatan daerah, hospital dan klinik seluruh negeri meningkatkan kesiapsiagaan serta pengawasan terhadap semua pesakit yang mendapatkan rawatan,” katanya. – KOSMO! ONLINE


Perantau redah sesak, pulang awal dua hari sebelum buka sekolah
Oleh KOSMO!

30 April 2023, 4:20 pm
GEORGE TOWN – Anak perantauan sanggup meredah kesesakan di lebuh raya utama selain ada yang mengambil keputusan pulang dua hari lebih awal bagi membuat persiapan persekolahan anak-anak bermula Selasa ini.
Rata-rata yang ditemui Kosmo! mengatakan, mereka terpaksa menghabiskan masa yang panjang di dalam kereta semata-mata mahu pulang ke kediaman masing-masing hari ini.
Seorang anak perantauan dari Kedah, Azman Adnan, 34, berkata, dia mengambil masa kira-kira hampir dua jam dari Sungai Petani di Kedah menunju ke plaza tol Sungai Dua petang tadi.
“Kebiasaannya, masa yang diambil hanyalah 30 hingga 40 minit sahaja. Hari ini, masih banyak kenderaan dilihat keluar dari sebelah utara menuju ke arah selatan.
“Saya sekeluarga ambil keputusan pulang ke kediaman dua hari lebih awal kerana mahu membuat persiapan persekolahan anak-anak. Jika pulang esok, mungkin kesesakan akan bertambah,” katanya kepada Kosmo! di sini.
Sementara itu, seorang lagi kakitangan kerajaan, Juliana Hashim, 40, pula memberitahu, dia tidak menyangka masih berlaku kesesakan di lebuh raya meskipun memilih pulang ke kediaman di Kuala Lumpur dua hari sebelum sesi persekolahan bermula.

“Melihat keadaan sebegini (sesak) dan ditambah pula dengan cuaca yang panas terlampau, harapan kami sebagai ibu bapa agar kerajaan menimbang keputusan untuk melanjutkan lagi cuti persekolahan pada minggu ini.
“Tiga anak saya bersekolah petang. Memang tidak boleh fikir bagaimana mereka hendak belajar dalam keadaan cuaca panas di dalam kelas nanti. Berada di dalam kereta untuk tempoh hanya sejam pun sudah tidak selesa, apatah lagi kelas yang hanya berkipas,” jelasnya.
Terdahulu, tinjauan Kosmo! di plaza tol Sungai Dua, Juru dan Jambatan Pulau Pinang di sini petang tadi mendapati berlaku pertambahan kenderaan dari arah utara ke selatan sejak pukul 12 tengah hari tadi.
Jumaat lalu, Timbalan Perdana Menteri, Datuk Seri Dr. Ahmad Zahid Hamidi dilaporkan berkata, jemaah menteri akan membincangkan sama ada untuk melanjutkan cuti persekolahan atau sebaliknya berikutan fenomena cuaca panas melampau yang melanda negara ketika ini. – KOSMO! ONLINE


Warga Australia berdepan sebatan kerana mengamuk, mabuk, berbogel di Aceh
Oleh KOSMO!

30 April 2023, 5:00 pm
BANDA ACEH – Seorang pelancong Australia yang berdepan hukuman sebatan selepas mengamuk dalam keadaan mabuk dan berbogel di sebuah kampung dalam wilayah Acheh mendakwa dia berasa hampir dirasuk ketika itu, lapor agensi berita United Press International (UPI).
Bodhi Mani Risby-Jones, 23, dari Noosa, ditahan Khamis lalu di Pulau Simeulue di luar pantai Sumatera di Indonesia.
Risby-Jones didakwa berlari dalam keadaan bogel melalui sebuah kampung berhampiran Lantik Moon Beach Resort dengan mengejar dan memukul penduduk tempatan.
Dia juga didakwa telah mencederakan nelayan tempatan, Edi Ron dengan menolak sebuah motosikal ke arah mangsa, menyebabkan lelaki tersebut menerima 50 jahitan dan mengalami patah tulang.
Isteri Edi, Eri Saljuana melaporkan Risby-Jones kepada polis dan dia mengugut mahu membakar resort itu.
“Kepada semua yang telah saya kasari dan sakitkan hati, saya benar-benar minta maaf, mohon maafkan saya,” kata Risby-Jones dalam satu kenyataan yang dikeluarkan oleh keluarganya. – Agensi


Rakan dakwa Hattan tak tahu temu bual disiarkan ‘live’
Oleh MOHD. HAIKAL ISA

30 April 2023, 5:12 pm
PETALING JAYA – “Hattan tak tahu ‘benda’ itu siaran langsung (live), dia baru bangun tidur.”
Demikian kata rakan baik kepada penyanyi otai Datuk Hattan, Salimey Abu Bakar yang mendakwa penyanyi Biso Bonar itu tidak mengetahui bahawa temu bual mengenang pemergian Allahyarham Mael bersama Awani disiarkan secara langsung.
Katanya ketika dihubungi Kosmo! Online hari ini, dia menonton siaran berita Astro Awani kelmarin pada pukul 10.40 pagi dan berasa ada sesuatu yang tidak kena berlaku.
“Macam ada ‘something wrong’. Takkanlah beliau tak diberitahu penerbit temu bual tersebut dikeudarakan secara ‘live’.
“Dia tak tahu temu bual itu ‘live’, takkan penerbit rancangan tak ‘brief’ atau beritahu dia terlebih dahulu.
“Saya bukan nak memihak kepada beliau tapi apa saya boleh ceritakan, saya terus hubungi beliau dan bertanyakan situasi sebenar. Soalan pertama yang saya ajukan, Datuk tahu ke yang panggilan tadi ‘live’?

“Jawapan yang diberikannya, ‘apa live?Aku tak tahu, katanya’. Saya tanya lagi, ‘biar betul Datuk tak tahu?’
Dia jawab: ‘Tak tahu, aku tengah baring mereka ‘call’ tanya soalan, aku jawab la mcm biasa’. Mungkin dia ingat cakap dengan kawan-kawan biasa atau rapat,” jelas Salimey.
Menurut Salimey, dia berasakan, tidak mungkin Hattan tidak tahu protokol apabila ditemubual secara langsung di televisyen atau radio.
“Tidak adil satu kesalahan terus dilemparkan kepada artis seperti Datuk  Hattan saja kerana beliau tidak minta ditemubual dalam siaran berita terbabit.
“Sebaliknya, penerbit berita Astro Awani harus bersedia dengan soalan-soalan dan jawapan untuk diberi pada panel dan pembaca berita pada masa terbabit.
Terdahulu, nama Hattan atau nama sebenarnya, menggelegak apabila dikecam rakyat Malaysia selepas insiden penerbitan temu bualnya dengan seorang pembaca berita Astro Awani yang disifatkan biadab
Isu bermula apabila Hattan atau nama sebenarnya, Mohd Shukri Shahabudin menempelak pembaca berita bernama Nur Syazwani Saiful Sham itu yang dikatakan tidak membuat kajian sebelum bertanya soalan berkaitan Mael XPDC.
Hattan dihubungi untuk temu bual secara langsung untuk mendapatkan pandangan mengenai lirik lagu kumpulan XPDC yang dikatakan ‘makan dalam’.
Berikutan itu, ramai pihak menggesa agar penyanyi lagu Rendang Tak Berbuah itu melakukan permohonan maaf termasuklah Kesatuan Wartawan Kebangsaan (NUJ). – KOSMO! ONLINE


Semua bukti akan saya dedahkan di mahkamah nanti – Ah Moi
Oleh KOSMO!

30 April 2023, 5:50 pm
PETALING JAYA – Bekas isteri View Chin, Shermine Ah Moi akan mendedahkan semua bukti berkaitan konflik rumah tangga mereka di mahkamah kelak.
Menerusi satu hantaran terbaharu di laman Facebooknya, dia yang lebih mesra dipanggil Ah Moi berkata, tindakan itu di buat atas nasihat peguamnya.
“Netizen tanya saya dah tak ada bukti nak dedah ke? Ya, semua bukti tu akan saya tunjuk kat court (mahkamah) nanti, so lawyer (peguam) cakap jangan post (muat naik) lagi di media sosial.
“Yang netizen sebelah VC (View Chin) tu yang cakap kita dah cerai suruh saya ‘move on’ jangan kacau dia dua orang lagi. Korang lebih baik jelaskan, siapa yang kacau i dan anak2 dulu?! Biadap betul,” tulisnya.
Mengulas lanjut, Ah Moi memaklumkan penceraiannya dengan View Chin tidak sah dan dia akan mengambil tindakan undang-undang kepada bekas suaminya itu.
“Berkaitan isu cerai, lebih baik kamu berhati-hati dengan sebarang kenyataan yang dikeluarkan. Saya akan mengambil tindakan untuk selesaikan isu ini.

“Diam bukan bermaksud saya lemah. Kepada netizen yang cakap ini ‘marketing’ (lakonan), staf cium bos dia kira marketing ke? Saya tidak akan buat marketing dengan cara ni ok!,” tegasnya.
Ah Moi memberitahu bahawa dia dan View Chin kini tengah mengasingkan syarikat termasuk juga kakitangan.
“Syarat-syarat tengah bincang lagi, netizen tak perlu fikir bukan-bukan, bagi saya selesaikan dahulu dan akan buat kenyataan tidak lama lagi.
Pada masa sama dia memaklumkan bahawa, walaupun mereka telah berpisah tetapi View Chin tetap ayah kepada anak-anaknya dan sebab itu dia memberi peluang kepada lelaki itu untuk bertemu mereka.
“Apa masalah yang berlaku biar kita sendiri selesaikan, anak-anak tidak tahu apa yang tengah berlaku. Bagi ruang kepada anak-anak saya, sebab mereka akan masuk sekolah dan jangan ambil gambar kami tanpa kebenaran.
“Hati yang disakiti tak boleh buat apa, ‘move on’ bukan senang, tetapi saya kena fokus kerja untuk lupakan semua. Saya juga telah serahkan semuanya kepada peguam, bagi saya selesaikan hidup saya dahulu,” luahnya. – KOSMO! ONLINE


Wanita maut terperangkap dalam kebakaran di rumah
Oleh HARRITH HISHAM

30 April 2023, 4:30 pm
KUALA LUMPUR – Seorang wanita maut dipercayai terperangkap dalam kebakaran yang berlaku di ruang dapur kediamannya di Jalan Rahmat 3, Taman Oversease Union, di sini hari ini.
Komander operasi, Pegawai Bomba Kanan II Mohd. Khairul Nizat Mohammad Rokhi berkata, pihaknya menerima panggilan kecemasan berhubung kejadian melalui sistem MERS999 pada pukul 8.43 pagi.
Menurutnya, seramai sembilan anggota daripada Balai Bomba dan Penyelamat Sri Petaling serta sebuah jentera Fire Rescue Tender (FRT) dikejarkan ke lokasi kejadian.
“Setibanya di lokasi kejadian, kita dapati kebakaran dipadamkan oleh orang awam melibatkan ruangan dapur dalam rumah kedai.
“Kejadian mengakibatkan seorang wanita warga tempatan berusia 47 tahun meninggal dunia di dalam bilik,” katanya dalam kenyataan di sini hari ini.
Dalam pada itu, kata beliau, kemusnahan kebakaran dianggarkan 100 peratus melibatkan ruangan dapur kira-kira 9 meter persegi.

“Operasi berjaya dikawal pada pukul 8.53 pagi, namun punca kejadian masih dalam siasatan,” ujarnya. – KOSMO! ONLINE.


Penyeludup tak sempat seludup 935 liter petrol
Oleh ROSLIZA MOHAMED

30 April 2023, 4:15 pm
KOTA BHARU – Seorang penyeludup lari meninggalkan sebuah kereta mengandungi sebanyak 935 liter petrol bernilai RM1,916 selepas kegiatannya dikesan pihak berkuasa di Kampung Pulau Melaka di sini hari ini.
Pengarah Kementerian Perdagangan Dalam Negeri dan Kos Sara Hidup (KPDN) Kelantan, Azman Ismail berkata, serbuan dilakukan berhampiran sebuah stesen minyak pukul 3.55 pagi tadi.
Menurutnya, sebelum itu, anggota KPDN mengesan sebuah kereta jenis Proton Wira Aeroback sedang membeli petrol di stesen minyak tersebut.
“Hasil peneriksaan menemui sebanyak 935 liter petrol yang diisi dalam tong dan tangki tambahan tersebut.
“Menyedari kehadiran anggota KPDN, suspek berjaya melarikan diri ke dalam kawasan semak berhampiran stesen minyak itu,” katanya dalam satu kenyataan hari ini.
Menurutnya, kes disiasat mengikut Akta Kawalan Bekalan 1961. – KOSMO! ONLINE


Sarjan polis cedera parah dirempuh lelaki bergaduh dengan ibu mentua
Oleh NIK NUR IZZATUL HAZWANI NIK ADNAN

30 April 2023, 4:10 pm
KEMAMAN – Seorang anggota polis wanita berpangkat Sarjan cedera parah dirempuh sebuah kereta Proton Saga dipandu seorang lelaki yang sedang mengejar kenderaan ibu mentuanya di Jalan Dato’ Chukai di sini hari ini.
Dalam kemalangan pada pukul 11.30 pagi itu, Sarjan Marina Ahmad, 36, yang bertugas di Ibu Pejabat Polis Daerah (IPD) Kemaman di sini cedera parah pada bahagian bahu kanan.
Ketua Polis Daerah Kemaman, Superintendan Hanyan Ramlan berkata, sebelum kejadian, lelaki berusia 51 tahun yang memandu kereta Proton Saga tersebut dikatakan bertengkar dengan ibu mentuanya dipercayai disebabkan perebutan harta.
“Suspek yang merupakan buruh kelapa sawit dikatakan berang lalu bertindak mengetuk kereta Perodua Axia ibu mentuanya dengan kayu.
“Ibu mentuanya berumur 69 tahun yang ketakutan kemudiannya telah melarikan diri memandu kereta Perodua Axia terbabit ke IPD Kemaman berhampiran bagi menyelamatkan diri,” katanya di sini hari ini.
Hanyan berkata, sewaktu suspek sedang mengejar dan hampir memintas kereta ibu mentua, kenderaan dipandu secara berbahaya itu tiba-tiba hilang kawalan lalu merempuh motosikal dinaiki Marina.

Beliau berkata, impak rempuhan itu menyebabkan anggota polis yang menunggang motosikal Yahama LC terbabit terjatuh ke atas jalan raya.
“Suspek tidak menghentikan kenderaannya sebaliknya memecut laju untuk melarikan diri sebelum kereta Proton Saganya rosak sewaktu tiba di Ibok di sini dan ditahan polis pada pukul 2.15 petang,” katanya. – KOSMO! ONLINE


Pemuda UMNO minta PM nilai semula peruntukan sekolah agama
Oleh KOSMO!

30 April 2023, 4:10 pm
PETALING JAYA – Pergerakan Pemuda UMNO Malaysia akan menghantar surat rasmi kepada Perdana Menteri, Datuk Seri Anwar Ibrahim berhubung isu peruntukan kepada Sekolah Menengah Persendirian Cina (SPMC) dan Sekolah Agama (SA).
Ketuanya, Dr. Akmal Saleh berkata, surat itu akan meminta Perdana Menteri menilai semula jumlah peruntukan yang diberi dan penambahbaikan secara konstruktif dilakukan.
“Kita tidak mempertikaikan siapa yang wajar atau tidak diberi peruntukan kerana pendidikan adalah aset utama negara.
“Tetapi apa yang dipersoalkan adalah jumlah peruntukan yang disalurkan secara purata mestilah lebih adil dan munasabah.
“Mana mungkin SMPC, sebuah institusi pendidikan swasta mendapat peruntukan secara purata sama rata, tetapi bukan institusi pendidikan Islam yang dijamin dalam perlembagaan,” katanya dalam satu kenyataan media hari ini.
Akmal berkata, jika peruntukan kepada SMPC tidak boleh dikurangkan atau dinilai semula, maka amat wajar kerajaan menaikkan peruntukan kepada institusi pendidikan agama agar pembahagian secara purata yang lebih adil dan munasabah.

Tegas beliau, perkara itu diperjuangkan bukan atas dasar sentimen dan kepentingan politik, sebaliknya soal hak dan keadilan serta kepentingan sejagat.
Media sebelum ini melaporkan Akmal mempersoalkan tentang peruntukan RM15.7 juta diluluskan oleh Perdana Menteri bagi SMPC dan sebanyak RM150 juta diperuntukkan kepada sekolah tahfiz dan institusi pondok.
Menurut beliau, sebanyak RM150 juta itu diperuntukkan bagi 1,276 institusi sekolah agama berdaftar yang bermaksud setiap satu sekolah hanya mendapat RM117,500 berbanding RM15.7 juta bagi 63 buah SMPC, satu sekolah mendapat RM250,000. – KOSMO! ONLINE


Pesakit lutut berisiko mengidap penyakit radang sendi lutut
Oleh KOSMO!

30 April 2023, 5:07 pm
PETALING JAYA – Sakit lutut kebiasaannya dihidapi oleh warga emas dan ada yang menderita sehingga tidak mampu melaksanakan aktiviti biasa seperti menaiki tangga dan juga mencangkung.
Jika penyakit tersebut dibiarkan tanpa dirawat pada peringkat awal, ia akan menjejaskan tahap kesihatan untuk jangka panjang.
Menurut kajian, sakit lutut boleh dijadikan sebagai peramal untuk osteoarthritis lutut, iaitu penyakit radang sendi lutut.
Melalui kajian tersebut, ia mendapati bahawa individu yang mengalami sakit lutut mempunyai risiko yang lebih tinggi untuk mendapati osteoarthritis lutut apabila dibanding dengan individu tanpa sakit lutut.
Hal ini boleh disebabkan oleh keradangan yang sedia ada di dalam sendi dan kekurangan pergerakan akibat sakit lutut.
Sebagai kesannya, sendi lutut turut dirosakkan dan sakit lutut makin meningkat.

Menurut Ahli fisioterapi, Chen Wei Vvy, antara punca sakit lutut adalah kerana faktor penuaan yang mana peningkatan umur disertai oleh degenerasi pada struktur-struktur di dalam sendi lutut seperti tulang rawan lutut dan meniskus yang boleh menyebabkan keradangan di dalam lutut.
“Berlaku trauma termasuk hentakan atau pemusingan sendi lutut boleh menyebabkan kecederaan pada ligamen dan meniskus pada sendi lutut. Akibatnya, pesakit akan mengalami sakit yang teramat sangat dan kehilangan fungsi lutut sehingga pemulihan sepenuhnya.
“Penggunaan lutut berulang-ulang juga boleh menyebabkan ketegangan otot dan tekanan pada sendi lutut. Kesannya, struktur-struktur pada sendi lutut akan dicederakan dan mengakibatkan kesakitan,” katanya dalam kenyataan yang dikeluarkan di sini.
Wei Vvy berkata, walaupun osteoarthritis lutut bukan sesuatu penyakit yang berbahaya, namun ia menghalang pesakit daripada melakukan aktiviti harian seperti biasa.
Sehubungan itu, beliau memberi beberapa tips terbaik untuk mengurangkan sakit lutut iaitu dengan menggunakan pek panas atau  tuala panas kerana ia boleh melegakan otot peha yang tegang dan seterusnya mengurangkan sakit pada sendi lutut.
“Sesetengah kajian menyatakan bahawa pek panas adalah lebih efektif daripada pek sejuk untuk mengurangkan sakit lutut,” ujarnya.

Selain itu, senaman yang sesuai juga untuk merawat penyakit lutut yang mana sakit tersebut disebabkan oleh ketegangan atau kelemahan pada otot kaki.
“Oleh itu, senaman regangan dan penguatan untuk otot kaki boleh tolong mengurangkan sakit pada sendi lutut,” ujarnya.
Wei Vvy juga menggalakkan agar pesakit mengurangkan berat badan kerana berat yang berlebihan boleh meningkatkan bebananpada sendi lutut dan seterusnya mengakibatkan sakit lutut.
“Oleh itu, program senaman dan diet yang bersesuaian boleh mengurangkan sakit lutut secara berkesan.
“Jika anda sedang menanggung kesakitan di sendi lutut, anda digalakkan berjumpa ahli fisioterapi untuk mendapatkan pemeriksaan dan rawatan yang berkesan untuk lutut anda. Oleh itu, ia boleh mengurangkan atau menghilangkan sakit lutut sebelum degenerasi yang seterusnya mula berlaku,” terangnya. -KOSMO! ONLINE


Masalah kesihatan antara faktor bakal jemaah haji tangguh tawaran tahun ini
Oleh ZAKKINA WATI AHMAD TARMIZI

30 April 2023, 4:41 pm
SEREMBAN – Masalah kesihatan yang dialami antara faktor terdapat individu yang ditawarkan untuk menunaikan haji pada tahun ini terpaksa menangguhkan tawaran yang diterima mereka itu.
Pengurus Besar Pengurusan Haji, Lembaga Tabung Haji, Nurrin Anuwar Shamsuddin berkata, ia selepas Kementerian Kesihatan dan Tabung Haji masih mengekalkan kriteria pemeriksaan kesihatan seperti musim haji yang lalu.
Kata beliau, ia sebagai langkah berjaga-jaga bagi memastikan semua bakal jemaah haji Malaysia berada pada tahap kesihatan yang baik daripada segi fizikal dan mental untuk melaksanakan ibadat haji dengan sempurna.
“Ramai individu bakal jemaah haji yang ditawarkan terpaksa menangguhkan tawaran diterima mereka disebabkan seperti faktor kesihatan dan faktor kewangan. Selain itu ada juga bakal jemaah yang terpaksa menangguhkan tawaran disebabkan ada urusan belajar.
“Kami masih mengekalkan tahap kesihatan yang tinggi kepada bakal jemaah haji. Sebagai contoh, ada bakal jemaah yang menghidap penyakit kencing manis dan tidak lulus pemeriksaan kesihatan untuk menunaikan haji. Ibadat haji memerlukan kekuatan fizikal dan mental maka aspek kesihatan harus dititik beratkan oleh semua bakal haji bermula di tanah air,” katanya.
Beliau berkata demikian kepada pemberita selepas Majlis Perasmian Penutup Kursus Perdana Haji Negeri Sembilan 1444H/2023M di Dewan Tuanku Canselor, Universiti Sains Islam Malaysia (USIM) di Nilai di sini hari ini.

Majlis berkenaan dirasmikan oleh Menteri Besar Negeri Sembilan, Datuk Seri Aminuddin Harun.
Dalam pada itu, menurut Nurrin Anuwar lagi, pemeriksaan kesihatan yang dilakukan adalah satu langkah positif agar semua jemaah haji Malaysia mempunyai tahap kesihatan baik kerana ibadat haji melibatkan jutaan jemaah dari seluruh dunia.
“Jika sebelum ini, pihak Kerajaan Arab Saudi telah menghadkan usia 65 tahun untuk menunaikan haji sewaktu Covid-19 namun pada kali ini kami mengekalkan kriteria yang ketat itu bagi membolehkan mereka yang berusia lingkungan 40 hingga 60 tahun sihat tubuh badan dan sudah menerima vaksinasi penuh.
“Kriteria itu telah ditetapkan oleh Kementerian Kesihatan dan mengambil kira kriteria Kementerian Kesihatan Arab Saudi,” katanya yang memberitahu seramai 31,600 orang bakal jemaah haji dari Malaysia akan menunaikan haji menerusi 100 penerbangan ke Jeddah dan Madinah dengan penerbangan pertama bermula 21 Mei ini. -KOSMO! ONLINE.


‘Penting seni bertanya, menjawab soalan contoh buat generasi muda’
Oleh MOHD. HAIKAL ISA

30 April 2023, 3:20 pm
SHAH ALAM – Pelakon Hun Haqeem menasihatkan mana-mana pihak tidak kira tua atau muda agar sentiasa menjaga adab ketika berbicara atau berkomunikasi dengan orang lain.
Hun atau nama sebenarnya, Haqeem Hermy berkata, tidak menjadi satu kesulitan pun untuk melontarkan perkara yang baik-baik dalam nada yang sopan ketika berbicara kerana itulah yang sebaiknya.
“Sebagai bekas pelajar komunikasi, bagi saya, sesama manusia komunikasi itu terjadi dengan adanya dua orang.
“Bahkan, kalau kita bercakap dengan binatang pun, proses itu berlaku dengan dua entiti bukan berseorangan.
“Kalau cakap dengan orang, sudah tentu kita perlu jaga hati dan perlu ada adab,” katanya kepada Kosmo! Online usai majlis pembukaan cawangan baharu Elitez MMA & kejohanan Elitez Fight Night 5, di sini, semalam.
Jelas graduan Diploma Komunikasi Korporat sebuah koleh swasta itu, dalam komunikasi perlu dan pentingnya seni bertanya dan menjawab soalan.
“Perlu ada seni bertanya dan menjawab soalan. Orang yang ingin memulakan perbualan, kena imbas atau buat homework sikit, umur orang yang diajak berborak berapa, cara dia bercakap macam mana dan sebagainya.
“Contoh, kalau orang yang ditemubual pakaian digayakan sedikit berbeza atau sopan, soalan yang diutarakan perlu ‘adjust’ sedikit.

“Orang Melayu lagi istimewa. Nahu dan gaya percakapan kita sangat sopan. Orang berbudi, kita berbahasa.
“Kita kita amalkan budaya yang baik sopan santun ketika berbicara, memang sangat-sangat manis.
“Sekarang macam dah kurang sikit (budi bahasa). Sebab itu, pentingnya contoh yang baik daripada orang lama agar menjadi ikutan yang positif untuk generasi akan datang,” ujar Hun, 25.
Terdahulu, dunia seni negara dikejutkan dengan respons kurang beradab daripada penyanyi senior tanah air, Datuk Hattan ketika ditemubual secara ‘live’ seorang pembaca berita bertanyakan tentang permergian Allahyarham Mael XDPC, baru-baru ini. – KOSMO! ONLINE


Anak Najib, Ashman bertunang dengan gadis pilihan
Oleh KOSMO!

30 April 2023, 3:04 pm
PETALING JAYA – Anak bongsu kepada bekas Perdana Menteri, Datuk Seri Najib Tun Razak, Norashman telah bertunang dengan gadis pilihannya, Nikola Mulyadi.
Perkara tersebut telah dikongsi dikongsikan Ahli Majlis Kerja Tertinggi (MKT) UMNO, Datuk Mohd. Puad Zarkashi di laman Facebooknya semalam.
Bagaimanapun, majlis yang berlangsung di Pavilion, Kuala Lumpur itu tidak dihadiri Najib dan keluarga Ashman diwakili Ahli MKT, Datuk Megat Zulkarnain Omardin.
Sementara itu, bagi pihak keluarga perempuan, ia diwakili oleh Datuk Johan Abd Aziz yang juga Ahli MKT UMNO.
“Memang tidak lengkap pertunangan anak bongsu Datuk Seri Najib dan Datin Seri Rosmah Mansor hari ini berlangsung tanpa kehadiran Bossku (Najib).
“Ashman yang kebetulan duduk di sebelah saya tetap tenang dan ceria. Ashman juga excited (teruja) kerana pukul 3 petang dia dan tunangnya Nicola akan melawat Bossku di Kajang.

“Mari kita doakan agar pernikahan dan perkahwinan Ashman dan Nicola nanti akan dihadiri oleh Bossku. Semoga Allah memelihara Bossku dan akan kembali dalam perjuangan rakyat. Insya-Allah,” tulisnya semalam.
Turut hadir memeriahkan majlis itu Menteri Besar Johor, Datuk Onn Hafiz Ghazi dan Menteri Besar Pahang, Datuk Seri Wan Rosdy Wan Ismail.-KOSMO! ONLINE.


Masalah bekalan air Marang dijanji selesai hujung tahun ini
Oleh NOOR HAYATI MAMAT

30 April 2023, 2:18 pm
HULU TERENGGANU – Kerajaan negeri Terengganu memberi jaminan masalah gangguan bekalan air yang sering melanda daerah Marang termasuk pada musim perayaan Aidilfitri minggu lalu bakal diselesaikan pada hujung tahun ini.
Pengerusi Jawatankuasa Infrastruktur, Kemudahan Awam, Utiliti dan Teknologi Hijau Terengganu, Dr. Mamad Puteh berkata, projek naik taraf pembekalan air di daerah itu sejak giat dijalankan sejak tahun lalu.
“Saya dimaklumkan projek tersebut yang menelan belanja RM60 juta berkenaan telah mencapai tahap kira-kira 85 peratus.
“Insya-Allah jika tiada aral, ia akan siap sepenuhnya menjelang akhir tahun ini,” katanya ketika ditemui pada Rumah Terbuka Aidilfitri Dewan Undangan Negeri (DUN) Kuala Berang di sini hari ini.
Marang merupakan satu-satunya daerah di Terengganu yang terjejas dengan gangguan bekalan air pada musim perayaan Aidilfitri kali ini sehingga mencetuskan rungutan ramai penduduk daerah tersebut.
Terdahulu, Syarikat Air Terengganu Sdn Bhd (Satu) telah memaklumkan masalah itu berpunca daripada projek menaik taraf paip utama dari Loji Rawatan Air (LRA) Kepong ke dua tangki utama di daerah Marang yang masih belum siap sepenuhnya.

Mamad memberitahu, kerja-kerja menaik taraf paip utama terbabit turut berdepan cabaran untuk disiapkan dengan tempoh sasaran kerana perlu merentasi sungai dan jalan raya utama.
Jelas beliau, projek itu amat penting kerana Marang satu-satunya daerah di negeri ini yang masih tidak memiliki LRA sendiri dan terpaksa bergantung kepada daerah lain. – KOSMO! ONLINE.


1 dalam sejuta ke London, Nabila beli suplimen kehamilan
Oleh NUR EMIRA SAIZALI

30 April 2023, 2:36 pm
PETALING JAYA – Tidak pernah berhenti ikhtiar, pelakon Nabila Huda menuai perhatian ramai apabila membeli suplimen kesuburan untuk kehamilan di London, United Kingdom baru-baru ini.
Lari daripada kebiasaan orang lain yang  berkunjung ke London, Nabila atau nama penuhnya Nabila Huda Suhaimi, 39, secara berseloroh berkata , dia menjadi satu dalam sejuta individu yang memilih membeli produk tersebut berbanding barangan berjenama mewah di kota besar dunia itu.
“Orang pergi London beli bajulah, beg berjenama, itu dan ini.
“Dia (diri sendiri) beli ini (suplimen kehamilan). Saya satu dalam sejuta,” katanya menerusi satu ciapan Twitter.
Difahamkan, vitamin tersebut merupakan produk makanan tambahan untuk membantu kehamilan nombor satu di United Kingdom.
Sementara itu, rata-rata netizen turut mengakui keberkesanan produk tersevt, malah ada yang hamil selepas mengambil suplimen sama.

“Saya makan vitamin ini dan alhamdulillah hamil selepas lima tahun berkahwin. Semoga berjaya Nabila!
“Dulu memang amalkan produk ini juga dan syukur dikurniakan anak,” komen netizen.
Nabila sebenarnya singgah di London sebelum tiba di New York, Amerika Syarikat bagi menjalani penggambaran program masakan selama dua bulan di sana.
Untuk rekod, Nabila yang berkahwin buat kali kedua dengan Mohd. Izwan sejak 25 Disember 2015 masih belum dikurniakan cahaya mata.
Menerusi perkahwinan terdahulu bersama Zaidy Zailan, Nabila kini mempunyai seorang anak perempuan tunggal, Keisha Laila berusia 13 tahun. – KOSMO! ONLINE


Akaun Telegram Edisi Siasat sebar info palsu – Fahmi
Oleh ZULKIFLI MANZOR

30 April 2023, 3:12 pm
PETALING JAYA – Akaun Telegram bernama ‘Edisi Siasat’ menyebarkan info palsu, jelas Menteri Komunikasi dan Digital, Fahmi Fadzil.
Ahli Parlimen Lembah Pantai juga meminta orang ramai supaya tidak terpedaya.
“Sekali baca pun boleh nampak kenyataan media’ ini salah format.
“Direka-reka pihak yang benci Kerajaan Perpaduan,” katanya dalam satu hantaran di media sosial hari ini.
Fahmi turut memuat naik tangkap layar info palsu yang disiarkan menerusi akaun Telegram tersebut.
Ia melibatkan ‘kenyataan media’ konon dikeluarkan Angkatan Muda Keadilan (AMK) Alor Setar berhubung Himpunan Madani.

Kenyataan palsu AMK Alor Setar itu mendakwa sayap parti Cabang PKR membantah kehadiran Presiden UMNO, Datuk Seri Dr. Ahmad Zahid Hamidi pada himpunan tersebut. – KOSMO! ONLINE


Hujan lebat di seluruh negera petang ini
Oleh KOSMO!

30 April 2023, 3:19 pm
PETALING JAYA – Ribut petir, hujan lebat dan angin kencang dijangka landa seluruh negeri sehingga pukul 5 petang ini.
Jabatan Meteorologi Malaysia (MetMalaysia) berkata, ribut petir dijangka landa seluruh negeri Perlis, Terengganu, Wilayah Persekutuan Kuala Lumpur, Wilayah Persekutuan Putrajaya, Melaka dan Wilayah Persekutuan Labuan.
Katanya, cuaca sama diramal bagi Kedah (Kubang Pasu, Pokok Sena, Padang Terap, Pendang, Sik, Baling, Kulim dan Bandar Baharu) manakala Perak (Larut, Matang Dan Selama, Hulu Perak, Kuala Kangsar, Manjung, Kinta, Kampar, Bagan Datuk, Batang Padang dan Muallim.
Seterusnya, hujan lebat dijangka di Kelantan (Jeli, Machang, Pasir Puteh dan Kuala Krai) dan Pahang (Tanah Tinggi Cameron, Jerantut, Maran, Kuantan, Pekan dan Rompin).
Cuaca sama berkenaan turut melanda Selangor (Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang) dan juga Negeri Sembilan (Jelebu, Seremban, Port Dickson dan Rembau) Johor (Tangkak, Segamat, Muar, Batu Pahat, Kluang, Mersing dan Pontian).
Sehubungan itu, angin kencang turut dijangka di Sarawak, iaitu di sekitar Sarikei, Sibu, Mukah, Kapit (Song), Miri (Marudi) dan Limbang.

Bagi Sabah pula adalah sekitar Pedalaman (Sipitang, Kuala Penyu dan Beaufort), Pantai Barat, Sandakan (Telupid dan Beluran) dan Kudat. -KOSMO! ONLINE.


Sukan SEA 2023: Perkampungan atlet belum siap sepenuhnya
Oleh MUHAMAD ARDIE PUTRA SUHAIMI

30 April 2023, 3:37 pm
KUALA LUMPUR – Persiapan kontinjen Malaysia ke Sukan SEA 2023 di Kemboja sedikit terjejas apabila penganjur tuan rumah mengesahkan perkampungan atlet masih belum siap sepenuhnya.
Menteri Belia dan Sukan, Hannah Yeoh berkata, perkara tersebut dimaklumkan selepas meneliti hasil laporan yang diterima daripada sekretariat Malaysia yang sudah berada di sana lebih awal bagi melihat persiapan tuan rumah menjelang temasya berkenaan.
“Perkara berbangkit yang dimaklumkan adalah isu penempatan atlet ekoran perkampungan sukan yang masih belum siap sepenuhnya dan pihak baru sahaja dimaklumkan berkenaan perkara ini.
“Susulan itu, ada sebahagian atlet terpaksa berpindah ke hotel di kawasan Phnom Penh yang mungkin memberikan sedikit masalah terutama daripada sudut logistik dan sumber makanan halal buat barisan atlet negara.
“Kesesakan lalu lintas yang sesak dari pusat penginapan ke venue pertandingan juga menjadi antara isu awal yang perlu diberikan perhatian,” katanya pada majlis penyerahan bendera kepada kontinjen Malaysia ke Sukan Sea Kemboja di Majlis Sukan Negara (MSN) hari ini.
Terdahulu, kontinjen Malaysia ke Sukan SEA 2023 turut meletakkan sasaran 40 pingat emas, 37 perak dan 64 gangsa pada temasya dwitahunan berprestij itu kali ini.

Kontinjen Malaysia kali ini disertai 928 orang, terdiri daripada 677 atlet dan 251 pegawai. Daripada jumlah 677 atlet, 402 adalah atlet lelaki manakala 275 orang adalah wanita. – KOSMO! ONLINE


Buruh mengaku salah buat aksi ‘wheelie’ pada 1 Syawal
Oleh ROSALWANI CHE SOH

30 April 2023, 1:58 pm
KOTA BHARU – Seorang buruh mengaku bersalah di Mahkamah Majistret di sini hari ini atas pertuduhan melakukan aksi ‘wheelie’ semasa menunggang sebuah motosikal di Jalan Kota Bharu-Kuala Terengganu dekat Peringat pada 1 Syawal lalu.
Tertuduh yang berusia 17 tahun membuat pengakuan itu selepas pertuduhan terhadapnya dibacakan di hadapan Majistret Muhammad Fitri Mokhtar.
Mengikut pertuduhan, tertuduh didakwa menunggang sebuah motosikal jenis Honda EX5 dengan cara mengangkat tayar depan yang berbahaya kepada diri sendiri dan pengguna jalan raya lain.
Kesalahan itu dilakukan olehnya kira-kira pukul 12 tengah hari di Jalan Kota Bharu-Kuala Terengganu di sini pada 22 April lalu.
Tertuduh didakwa mengikut Seksyen 42(1) Akta Pengangkutan Jalan 1987 (Akta 333) yang memperuntukan hukuman penjara tidak lebih lima tahun dan denda sehingga RM15,000.
Pendakwaan dikendalikan oleh Timbalan Pendakwa Raya Nursyafiqah Mohamad, manakala remaja tersebut diwakili peguam Yayasan Bantuan Guaman Kebangsaan (YBGK), Nor Zaimah Mohamed.

Mahkamah membenarkan tertuduh diikat jamin RM900 dengan seorang penjamin selain menetapkan 20 Jun depan untuk sebutan semuka kes dan laporan akhlak.
Tertuduh membayar ikat jamin yang ditetapkan mahkamah.
Kosmo! sebelum ini melaporkan, seorang remaja lelaki direman tiga hari bermula Jumaat lalu bagi membantu siasatan selepas dipercayai terlibat melakukan aksi ‘wheelie’ semasa menunggang sebuah motosikal.. – KOSMO! ONLINE.


Buruh didakwa bunuh lelaki di restoran makanan segera
Oleh ROSALWANI CHE SOH

30 April 2023, 2:39 pm
PASIR MAS – Seorang buruh didakwa di Mahkamah Sesyen di sini hari ini atas pertuduhan membunuh seorang lelaki di sebuah restoran makanan segera dekat Rantau Panjang, enam tahun lalu.
Tertuduh, Saw Kim San, 37, hanya mengangguk faham selepas pertuduhan terhadapnya dibacakan oleh jurubahasa di hadapan Hakim Badrul Munir Mohd. Hamdy.
Mengikut pertuduhan, tertuduh didakwa membunuh sehingga menyebabkan kematian Lee Boon Guan, 39.
Perbuatan itu dilakukan oleh Kim San di sebuah restoran makanan segera di Rantau Panjang dekat sini kira-kira pukul 5.58 petang pada 17 Ogos 2017.
Tertuduh didakwa mengikut Seksyen 302 Kanun Keseksaan yang memperuntukan hukuman mati jika sabit kesalahan.
Pendakwaan dilakukan oleh Timbalan Pendakwa Raya, Ahmad Syafiq Aizat Nazri manakala tertuduh tidak diwakili peguam.

Mahkamah menetapkan 15 Jun depan untuk sebutan semula kes.
Media sebelum ini melaporkan, seorang lelaki maut ditikam di sebuah premis makanan segera di Gual Tinggi, Rantau Panjang.
Mangsa dipercayai sedang makan di tingkat satu premis tersebut bersama seorang wanita berusia 30-an sebelum didatangi suspek yang terus menikamnya.
Lelaki itu cedera pada bahagian belakang dan dada mangsa akibat tikaman disahkan meninggal dunia di lokasi kejadian. – KOSMO! ONLINE.


Dhabitah matang, tegas buat hati Jiggy Masin terpaut
Oleh MOHAMMAD SHAHEMY AZMI

30 April 2023, 1:54 pm
PETALING JAYA – Pelawak Jiggy Masin menyifatkan isterinya yang juga atlet terjun negara, Nur Dhabitah Sabri sebagai seorang wanita yang matang namun sangat tegas.
Ciri-ciri tersebut yang membuatkan dirinya jatuh hati dengan wanita bertubuh genit itu sekali gus nekad menjadikannya permaisuri hati.
“Walaupun usianya masih muda, tapi Dhabitah seorang wanita yang matang. Dia juga tegas dalam membuat keputusan selain rajin bertanya.
“Dia bukan jenis main ‘langgar’ sahaja,” ujarnya.
Terdahulu, Jiggy Masin atau nama sebenarnya, Mohammad Aizat Ahmad Nazri mendedahkan sudah selamat bernikah dengan Dhabitah pada Jumaat lalu.
Jiggy, 33, ketika dihubungi Kosmo! Online berkongsi rasa syukur atas pernikahannya buat kali kedua itu bersama ratu terjun negara, dan meminta maaf kepada peminat kerana merahsiakan pernikahan tersebut.

“Alhamdulillah saya kini bergelar suami kepada Dhabita. Sebelum itu saya ingin memohon maaf kepada semua kerana merahsiakan perkahwinan ini.
“Saya cuma tidak ingin hebohkan kerana mahu menjaga amanah dan janji kedua-dua belah pihak. Selagi belum sah, saya pun tidam berani untuk kongsikan apa-apa,” katanya kepada Kosmo! Online.
Berkongsi detik perkenalan bersama penerjun negara berusia 23 tahun itu, Jiggy berkata mereka mula rapat selepas terlibat dalam sebuah sesi fotografi, lebih setahun lalu.
“Kenal masa terlibat dalam satu sesi fotografi beberapa tahun lalu. Selepas beberapa bulan kemudian, kami terjumpa di set penggambaran dan mulai rapat. Lebih setahun setengah jugalah kami berkenalan,” jelasnya.
Tentang bulan madu, Jiggy berkata, dia terpaksa menangguhkan dahulu perancangan tersebut kerana isterinya bakal terlibat dengan persediaan menghadapi beberapa temasya sukan besar pada tahun ini.
Untuk info, Jiggy pernah mendirikan rumah tangga dengan pengacara dan pelakon Elly Ariffin pada 9 September 2016 namun mereka mengambil keputusan untuk bercerai pada Januari 2020. – KOSMO! ONLINE


Parti Amanah hina budi bicara Agong – Puad
Oleh KOSMO!

30 April 2023, 1:03 pm
PETALING JAYA – Ahli Majlis Kerja Tertinggi UMNO, Datuk Mohd. Puad Zarkashi mendakwa Parti Amanah Negara (Amanah) menghina budi bicara Yang di-Pertuan Agong.
Ia ekoran tindakan Amanah merayu kepada Yang di-Pertuan Agong supaya menolak permohonan pengampunan oleh Datuk Seri Najib Tun Razak.
Dakwa beliau, Amanah yang membuat desakan itu secara jelas mempersoal kebijaksanaan Yang di-Pertuan Agong.
“UMNO memohon secara tertib. Masalahnya PAN (Amanah) kerana mendesak Yang di-Pertuan Agong menolak pengampunan Najib. UMNO hanya menyokong sahaja.
“Maka PAN yang tidak tertib. PAN yang hina budi bicara Yang di-Pertuan Agong. PAN secara jelas mempersoal kebijaksanaan Yang di-Pertuan Agong kerana membuat desakan itu.
“Sebab itu memang susah bersahabat dengan PAN. Hanya boleh jadi kawan. Kawan yang tidak beri jaminan Kerajaan Perpaduan boleh kekal. Kawan makan kawan,” katanya dalam satu hantaran di Facebook hari ini.

Amanah baru-baru ini merayu kepada Yang di-Pertuan Agong dan Lembaga Pengampunan agar menolak permohonan Najib untuk diampun dan dibebaskan dari penjara.
Dalam kenyataan dikeluarkan Pengarah Komunikasi Amanah, Khalid Abd Samad, hanya dengan cara itu nama baik negara dan komitmen memerangi rasuah serta penyalahgunaan kuasa dapat dijaga.
Terdahulu, Mohd. Puad berkata, UMNO tiada masalah apabila Timbalan Presiden Amanah, Datuk Seri Salahuddin Ayub meminta penyokong Najib terbuka dengan keputusan Lembaga Pengampunan kerana UMNO akur proses perundangan.
“UMNO tidak membising pun bila Lembaga Pengampunan tidak bincang kes Najib dua hari lalu,” katanya. – KOSMO! ONLINE.


Trafik sesak di Terowong Menora akibat kereta terbakar
Oleh HARRITH HISHAM

30 April 2023, 1:52 pm
PETALING JAYA – Aliran trafik di Lebuh Raya Utara-Selatan dari Terowong Menora ke Kuala Kangsar dilaporkan semakin sesak akibat kejadian kereta terbakar.
Perkara itu dimaklumkan Lembaga Lebuh Raya Malaysia (LLM) dalam hantaran di Twitter sebentar tadi.
“Terdapat kejadian kereta terbakar di Kilometer 257.8 arah Selatan dari Terowong Menora ke Kuala Kangsar menyebabkan lorong kiri terhalang,” katanya.
Ujarnya, bagi arah selatan, trafik perlahan sebelum Persimpangan Sungkai ke Slim River, Gopeng ke Tapah, Changkat Jering ke Kuala Kangsar, Seberang Jaya ke Perai, Plaza tol Sg. Dua ke Permatang Pauh.
Dalam pada itu, menerusi tinjauan rakaman televisyen litar tertutup (CCTV) LLM, Lebuh Raya Kuala Lumpur-Karak (KLK) juga dilihat sesak susulan pertambahan kenderaan sejak pagi tadi.
Ia melibatkan kawasan di sekitar Plaza Tol Gombak dan Plaza Tol Kuala Terengganu. – KOSMO! ONLINE


Pandangan individu tidak wakili parti – Mat Sabu
Oleh KOSMO!

30 April 2023, 1:41 pm
PETALING JAYA – Semua pihak yang menyuarakan pandangan berhubung permohonan pengampunan oleh Datuk Seri Najib Tun Razak sayang kepada Kerajaan Perpaduan.
Presiden Parti Amanah Negara (Amanah), Datuk Seri Mohamad Sabu berkata, Kerajaan Perpaduan perlu memberi fokus kepada khidmat kepada rakyat sebagaimana yang diamanahkan.
“Setiap individu mempunyai kebebasan untuk memberi pandangan sebagaimana hak yang diberikan dalam perlembagaan.
“Namun dalam konteks organisasi, pandangan individu tidak mewakili organisasi atau parti melainkan ianya adalah keputusan rasmi parti tersebut yang diputuskan dalam mesyuarat parti,” katanya dalam satu kenyataan hari ini.
Beliau mengeluarkan kenyataan itu selepas Ahli Majlis Kerja Tertinggi UMNO, Datuk Mohd. Puad Zarkashi hari ini membidas Amanah kerana didakwa menghina budi bicara Yang di-Pertuan Agong.
Ia berikutan tindakan Pengarah Komunikasi Amanah, Khalid Abd. Samad beberapa hari lalu merayu kepada Yang di-Pertuan Agong supaya menolak permohonan pengampunan Najib.

Khalid berpandangan hanya dengan cara itu nama baik negara dan komitmen memerangi rasuah serta penyalahgunaan kuasa dapat dijaga.
Mohd. Puad bagaimanapun menyifatkan Amanah sebagai sebuah parti ‘kawan makan kawan’ yang tidak memberi jaminan Kerajaan Perpaduan boleh kekal.
Terdahulu, Mohamad berkata, Amanah, Parti Keadilan Rakyat (PKR) atau DAP yang bergabung dalam Pakatan Harapan (PH) tertakluk kepada keputusan PH yang perlu diutamakan jika bercanggah dengan keputusan parti.
“Begitu juga dalam konteks Kerajaan Perpaduan, keputusan di peringkat gabungan kerajaan Perpaduan mengatasi keputusan parti-parti atau pakatan politik masing-masing dan ia perlu diutamakan,” katanya.
Jelas beliau, pemimpin Amanah berhak menyuarakan pandangan, tetapi mereka terikat dengan keputusan parti dan ia adalah *normal practice” dalam mana-mana organisasi.
“Dalam kes yang melibatkan bekas Perdana Menteri ke-6, kuasa tertinggi yang mempunyai hak untuk membuat keputusan adalah Yang di-Pertuan Agong. Maka semua pihak perlu menghormati sebarang keputusan Yang di-Pertuan Agong,” katanya. – KOSMO! ONLINE.


Mael XPDC antara pewakaf tanah untuk Kompleks Tahfiz An Nur Besut
Oleh AHMAD SHAHERMAN SHAMSURI

30 April 2023, 1:00 pm
PETALING JAYA – Bekas vokalis kumpulan XPDC, Allahyarham Mael atau nama sebenarnya Syed Ismail Syed Ibrahim pernah mewakafkan tanah untuk pembinaan Kompleks Tahfiz An Nur Besut, Terengganu.
Mendedahkan perkara itu, pengasas dan pengerusi kompleks berkenaan, Ustaz Riduan Mohamad Nor berkata, Mael mewakafkan tanah untuk kompleks berkenaan pada tahun 2017.
Jelasnya, selain mewakafkan tanah, Mael bersama anggota XPDC lain turut menjadi duta dan membantu mencari dana untuk menjayakan pembinaan kompleks ini.
Kompleks Tahfiz An Nur, Besut, Terengganu
“Penglibatan kumpulan ini (XPDC) bermula dengan gitaris mereka iaitu Zua (Azuar Md Tasi) yang telah bersama kami sejak tahun 2013.
“Beliau adalah duta pertama kompleks ini dan juga kompleks di Setiu dan dari situ satu persatu ahli kumpulan tersebut menyertai dan membantu kami termasuklah arwah (Mael).
“Pada tahun 2017, Mael telah mewakafkan sebidang tanah yang dibeli daripada penduduk kampung untuk pembinaan kompleks tahfiz ini dan akhirnya ia siap pada tahun 2018,” katanya ketika dihubungi Kosmo!

Mengulas lanjut, Riduan berkata, sehingga kini kompleks yang dibina di atas tanah seluas kira sembilan ekar (kira-kira tiga hektar) itu telah menempatkan kompleks tahfiz, sekolah rendah, bangunan tadika untuk kanak-kanak dan bangunan untuk warga emas.
Tambahnya, kompleks tersebut kini mempunyai lebih 170 orang pengguna termasuk pelajar tahfiz sepenuh masa, pelajar sekolah rendah dan pra serta warga emas.
“Walaupun mereka ‘rockers’ jangan nilai mereka pada luaran sahaja, kita tidak tahu apa yang mereka telah lakukan di sebalik kerjaya mereka.
“Saya amat berterima kasih kepada semua anggota kumpulan XPDC termasuk arwah dan Ali yang juga turut bersama-sama kita sejak dahulu lagi,”katanya sambil memberitahu bahawa Zua menjadi duta kompleks tersebut sejak tahun 2013 sehingga kini.
Terdahulu, Kosmo! melaporkan, Mael meninggal dunia di Hospital Muar, Johor sekitar pukul 9.30 malam, Khamis lalu.
Berita duka tersebut disahkan sendiri oleh anak perempuannya, Sharifah Irfatasha.
Difahamkan Syed Ismail, 55, telah dikejarkan ke Hospital Muar selepas diserang penyakit asma sebelum disahkan meninggal dunia tidak berapa lama kemudian. – KOSMO! ONLINE.


Dia tak kenal isteri sendiri, tuduh saya ada lelaki lain – Diana Danielle
Oleh HANISAH SELAMAT

30 April 2023, 1:18 pm
PETALING JAYA – Pelakon Diana Danielle menganggap tuduhan dia mempunyai hubungan dengan lelaki lain sebagai bukti suaminya, Farid Kamil tidak mengenali isteri sendiri.
Kata Diana atau nama sebenarnya, Diana Danielle Danny Beeson, selepas hilang perasaan cinta terhadap suaminya itu, hatinya sudah tidak dapat lagi menanggung kesakitan apatah lagi membiarkan diri terus dilukai.
“Andai awak terdetik sejenak dengan memikirkan saya ada lelaki lain, itu adalah bukti asas awak tidak mengenali saya.
“Selepas cinta terhadap awak pudar, saya tidak mampu menanggung kesakitan dan membiarkan hati saya dihancurkan semula,” katanya.
Diana, 32, berkongsi luahan perasaan itu menerusi InstagramStory, semalam.
Hantaran tersebut seolah-olah sebagai cara bintang filem Imaginur itu menyampaikan mesej terbuka kepada suaminya.
Terdahulu pada 1 Syawal lalu, pengarah dan pelakon terbabit dilihat menyambut hari raya secara berasingan dan terpaksa memisahkan anak-anak mereka buat sementara.

Farid atau nama penuhnya Farid Kamil Zahari, 42, bersama anak lelaki mereka, Mohamad, 10, beraya di Kedah, manakala Diana dengan Nur Aurora, 8, di Kuala Lumpur.
Situasi berkenaan disebabkan kemelut dalaman dilalui mereka yang belum selesai selepas sutradara merangkap aktor itu enggan ‘melepaskan’ Diana dengan alasan masih mencintainya.
Sebelum itu pada 10 Mac lalu aktres terbabit telah memfailkan permohonan cerai atas alasan tiada persefahaman dan berlaku shiqaq atau perbalahan berpanjangan.
Ketika sebutan permohonan cerai tersebut, mereka dinasihatkan Mahkamah Rendah Syariah Petaling, Shah Alam, Selangor untuk berdamai.
Pasangan yang mendirikan rumahtangga pada 2012 itu bakal menghadiri prosiding sulh kedua yang dijadualkan pada 25 Mei depan. – KOSMO! ONLINE


Pengasuh menangis ketika dituduh abai kanak-kanak sehingga cedera
Oleh MOHAMAD FAIZAL HASHIM

30 April 2023, 12:34 pm
JOHOR BAHRU – Seorang pengasuh menangis teresak-esak apabila dihadapkan di Mahkamah Sesyen Johor Bahru, di sini hari ini atas pertuduhan mengabaikan anak asuhan berusia tiga tahun sehingga menyebabkan kecederaan fizikal di Taman Pelangi Indah, di sini, bulan lalu.
Tertuduh, Nor Huzaimah Herman, 31, membuat pengakuan tidak bersalah sejurus pertuduhan dibacakan oleh jurubahasa di hadapan Hakim, Datuk Ahmad Kamal Arifin Ismail.
Mengikut kertas pertuduhan, suri rumah itu mempunyai pemeliharaan terhadap seorang kanak-kanak berusia tiga tahun telah mengabaikan sehingga menyebabkan kecederaan fizikal terhadap kanak-kanak tersebut.
Wanita itu dituduh melakukan perbuatan itu kira-kira pukul 11.30 pagi di rumah Projek Perumahan Rakyat (PPR) Pelangi Indah, Taman Pelangi Indah pada 21 Mac lalu.
Bagi perbuatan tersebut, wanita itu telah melakukan suatu kesalahan di bawah Seksyen 31(1)(a) Akta Kanak-kanak 2001 dan boleh dihukum di bawah seksyen yang sama.
Suri rumah boleh dikenakan denda tidak melebihi RM50,000 atau penjara selama tempoh tidak melebihi 20 tahun atau kedua-duanya, jika disabit kesalahan.

Pendakwaan dikendalikan oleh Timbalan Pendakwa Raya, Nurul Syafiqah Sha’ari dan Nurhayati Muhammad Fathullah manakala tertuduh diwakili peguam, R.sangaran dan Allan Lim.
Pihak pendakwaan tidak menawarkan sebarang ikat jamin memandangkan kesalahan di bawah seksyen itu tidak boleh dijamin, namun mencadangkan satu jumlah jaminan yang tinggi iaitu RM15,000 sekiranya mahkamah ingin membenarkan tertuduh diikat jamin.
Sangaran yang mewakili tertuduh memohon mahkamah membenarkan jaminan yang minima dengan alasan wanita itu mempunyai empat orang anak yang masih bersekolah manakala suaminya bekerja sebagai buruh dengan pendapatan kira-kira RM2,000 sebulan.
Mahkamah membenarkan tertuduh diikat jamin sebanyak RM5,000 dengan seorang penjamin selain meletakkan syarat tertuduh melapor diri di Balai Polis Pelangi Indah sekali setiap bulan.
Sebutan semula ditetapkan pada 3 Julai ini bagi tujuan penyerahan laporan bedah siasat dan laporan kimia.
Semalam, tular satu hantaran di Facebook dimuat naik pemilik akaun Nor Huzaimah Herman Emma yang dipercayai adalah tertuduh memohon bantuan warganet mengumpulkan dana bagi membayar ikat jamin di mahkamah.
Wanita itu turut menceritakan kisahnya menjaga dua beradik yang juga anak kepada seorang wanita berasal dari Sabah, sejak November lalu, yang dianggap seperti anak sendiri.
Seorang daripada anak asuhannya itu iaitu mangsa dalam kes berkenaan didakwa cedera dihempap basikal pada 21 Mac dan kemudian dilaporkan meninggal dunia, seminggu kemudian.-KOSMO! ONLINE.


Yusof Haslam nafi beraya dengan Ira Kazar
Oleh HANISAH SELAMAT

30 April 2023, 12:51 pm
PETALING JAYA – Tiada angin, tiada ribut tiba-tiba isteri kedua Syamsul Yusof didakwa beraya di kediaman Datuk Yusof Haslam dan Datin Patimah Ismail seperti yang ditularkan dalam media sosial, baru-baru ini.
Enggan spekulasi terus bertebaran, Yusof menyangkal berita palsu tersebut, selain menyatakan mereka sekeluarga bersama besan iaitu emak dan ayah Puteri Sarah Liyana bercuti di Pulang Pinang sejak raya kedua.
“Sebenarnya saya tak terkejut pun berita palsu begini ‘dinaikkan’ segelintir pihak yang saya sendiri pun tidak tahu faedah apa mereka dapat dengan menipu.
“Pada 2 Syawal kami sudah ‘terbang’ ke Pulau Pinang selama dia hari bersama, anak menantu termasuk Sarah, ibu bapanya serta cucu-cucu.
“Sebelum itu menantu kami beraya dengan kami pada pagi 1 Syawal, sebelum menyambut Aidilfitri ini dengan keluarganya di Shah Alam, pada sebelah petang.
“Cuma pelik macam mana boleh timbul cerita wanita itu datang beraya kerana sepanjang ketiadaan kami ada abang sulung saya tolong tengokkan rumah.
“Kalau ada yang singgah pun cuma sekumpulan kanak-kanak yang mungkin tinggal di sekitar, jadi memang tak betul dia ke rumah kami,” katanya kepada Kosmo! Online.
Menyentuh mengenai sama ada tahun ini Syamsul kembali meraikan Syawal bersama mereka selepas tiga tahun tidak berbuat demikian. Katanya, dia dan isteri enggan lagi berharap.

Namun andai dibukakan hati anak lelakinya itu balik bersalaman dengan mereka, pintu rumah sentiasa terbuka menyambut kepulangannya.
“Sebelum ini ibunya ada tertunggu-tunggu Syamsul balik, iyalah hati emak mana yang tak teringat walau anak-anak sudah dewasa dan punya keluarga sendiri.
“Sekarang isteri saya itu dah tak mahu berharap lagi, dan minta saya pun jangan tertunggu-tunggu. Mungkin kerana tak ingin rasa kecewa.
“Apa pun macam yang selalu saya cakap, pintu rumah sentiasa terbuka untuknya,” kongsi penerbit berusia 69 tahun itu.
Sementara itu, menyentuh laporan sebuah portal yang menyatakan Syamsul menceraikan Puteri Sarah sebanyak dua kali, Yusof mengatakan tidak pasti berkenaan dakwaan tersebut.
“Ada atau tidak saya pun tak pasti. Kena tanya pada isteri saya sebab banyak perkara dikongsi antara mereka,” tambahnya.
Terdahulu, kes perceraian Syamsul dan Puteri Sarah yang juga isteri pertamanya itu masih berjalan di Mahkamah Syariah Rendah Wilayah Persekutuan selepas pengarah tersebut enggan melafazkan cerai pada 18 April lalu.
Pergolakan rumah tangga mereka bermula selepas kehadiran pihak ketiga, Ira Kazar yang juga anak kepada pelakon veteran Kazar, sebelum Syamsul mengakui sudah bernikah dengan wanita itu pada awal Januari lalu di Thailand.
Syamsul dan Puteri Sarah berkahwin pada 8 Mac 2014 dan dikurniakan sepasang cahaya mata iaitu Syaikhul Islam, 6, dan Sumayyah, 4. – KOSMO! ONLINE


Dhabitah nikah pelawak Jiggy
Oleh NURUL IRDINA SUMALI

30 April 2023, 12:58 pm
PETALING JAYA – Atlet penerjun negara, Nur Dhabitah Sabri selamat mendirikan rumah tangga dengan pelawak, Jiggy Masin.
Difahamkan atlet berusia 23 tahun itu, diijabkabulkan bersama pasangannya, Jiggy Masin pada hari Jumaat yang lalu dengan sekali lafaz.
Jiggy Masin dipetik media berkata, dia dan Dhabitah tidak berniat untuk merahsiakan majlis perkahwinannya, cuma menunggu masa yang sesuai untuk berkongsi berita mengujakan itu.
Di Instastory Jiggy dia mengulang siar ucapan tahniah rakan-rakannya mengenai perkahwinannya dengan ratu terjun negara itu.
Jiggy merupakan seorang duda dilaporkan pernah berkahwin dengan seorang pengacara sebuah stesen televisyen swasta.- KOSMO! ONLINE


Henti buli petugas media, NUJ gesa Hattan minta maaf
Oleh HANISAH SELAMAT

30 April 2023, 1:14 pm
PETALING JAYA – Tindakan membuli petugas media perlu dihentikan kerana mereka bukan peserta program realiti yang perlu dimalukan atau ‘disekolahkan’ depan khalayak ramai.
Perkara tersebut ditegaskan Kesatuan Wartawan Kebangsaan (NUJ) yang mengingatkan pihak berkaitan termasuk artis, ahli politik atau menteri supaya jangan menjadikan perbuatan memperlekehkan pengamal media sebagai ‘budaya’.
Presiden NUJ, Farah Marshita Abdul Patah berkata, dalam hal membabitkan Datuk Hattan dengan pembaca berita Astro Awani, penyanyi senior itu diharap dapat bersikap profesional, bukan beremosi.
“Dalam isu membabitkan penyampai berita itu, NUJ berharap Hattan yang mempunyai hampir empat dekad pengalaman dalam industri muzik dapat menunjukkan sikap profesional sekiranya tidak mahu menjawab soalan diajukan.
“Beliau boleh saja menolak pertanyaan itu secara baik dan beradab, namun memilih memberikan maklum balas yang lari jauh daripada soalan.
“Cubalah belajar menghormati orang lain dan sebagai individu popular, sepatutnya beliau menunjukkan teladan baik kepada semua terutama generasi muda,” katanya.

Pada masa sama, Farah turut berharap pemilik nama sebenar Mohd. Shukri Shahabudin, 58, itu menyedari ketelanjurannya dan bersedia membuat permohonan maaf.
“Sehubungan itu, NUJ menggesa Hattan memohon maaf secara terbuka susulan tindakan ketika siaran langsung itu, yang bukan sahaja memalukan, malah seakan membuli dan memperlekehkan tugas pengamal media.
“NUJ merasakan tidak salah pun untuk bermaaf-maafan terutama ketika kita masih dalam bulan Syawal.
“Dalam hal ini, NUJ memuji penyampai berita berkenaan yang terus kekal tenang dan profesional berdepan situasi sebegitu,” katanya.
Menurutnya lagi, perbuatan ditunjukkan individu berpengaruh seperti Hattan jika dibiarkan berpotensi mencetuskan rantaian ‘chain of events’, di mana orang lain juga boleh bertindak kurang ajar dengan petugas media selepas ini.
Sejak semalam nama Hattan ‘trending’ di Twitter sekaligus menjadi polemik selepas insiden menempelak penyampai berita Astro Awani yang didakwanya tidak membuat kajian sebelum bertanya soalan. – KOSMO! ONLINE


Pasangan warga emas cemas rumah dipukul ribut
Oleh ISKANDAR SHAH MOHAMED

30 April 2023, 1:46 pm
KUALA SELANGOR – Sepasang suami isteri warga emas menempuh detik cemas apabila rumah mereka di Kampung Sungai Yu, Tanjong Karang di sini, dipukul ribut ketika hujan lebat, baru-baru ini.
Kejadian pukul 6.50 petang, Khamis lalu mengakibatkan bumbung ruang tamu Dul Jalil Mahmud, 70, dan Jamiah Mustamar, 64, tercabut dan diterbangkan angin.
Insiden itu diceritakan Dul Jalil ketika menerima lawatan bekas Ahli Parlimen Tanjong Karang, Tan Sri Noh Omar yang turut memberikan sumbangan membaik pulih rumah kepada pasangan tersebut.
Kata Dul Jalil, semasa kejadian dia dan isterinya sedang sibuk mengemas di dapur selepas menerima kunjungan tetamu beraya.
“Tidak lama selepas mereka pulang, saya terkejut apabila terdengar bunyi dentuman amat kuat.
“Saya pada mulanya menyangka ia guruh atau petir namun melihat bumbung ruang tamu tercabut dan air hujan mula membanjiri rumah,” katanya ketika ditemui di lokasi itu hari ini.

Tambah Dul Jalil, kejadian itu berlaku sekelip mata dan bersyukur kerana terselamat.
“Mujur bumbung itu tidak jatuh menghempap ruang tamu. Saya baru saja membeli kerusi plastik dan perabot seperti sofa dialihkan ke dapur,” ujarnya.
Sementara itu, Noh berkata, kerja membaik pulih rumah berkenaan dijangka siap sepenuhnya dalam tempoh terdekat. -KOSMO! ONLINE.


Lapan cedera kemalangan 4 kenderaan di Marang
Oleh MOHD AZLI ADLAN

1 Mei 2023, 8:33 pm
MARANG – Lapan individu dalam kemalangan melibatkan empat kenderaan di Kilometer 27, Jalan Kuala Terengganu – Kuantan berhampiran Pulau Kerengga di sini hari ini.
Kemalangan pada pukul 4.40 petang itu turut melibatkan sepasang suami isteri dan dua anak mereka serta tiga wanita yang menaiki dua kenderaan berasingan.
Ketua Polis Daerah Marang, Deputi Superintendan Mohd. Zain Md. Dris berkata, siasatan awal mendapati kemalangan berpunca selepas sebuah kereta Proton Saga dinaiki seorang lelaki bersama tiga wanita dari arah Kuala Terenganu tiba-tiba hilang kawalan lalu terbabas memasuki laluan bertentangan.
“Kereta Proton Saga itu kemudiannya telah merempuh sebuah kereta Perodua Myvi dinaiki sepasang suami isteri bersama dua anak mereka,” katanya di sini hari ini.
Mohd. Zain berkata, impak rempuhan itu menyebabkan kereta Perodua Myvi terbabit berpusing lalu melanggar pula kereta Perodua Bezza yang berada di belakangnya.
Tambah beliau, kereta Perodua Bezza yang dinaiki dua lelaki tersebut juga dilanggar sebuah kereta Proton Wira di belakangnya yang gagal mengelak.

“Lapan individu yang cedera masing-masing menaiki kereta Proton Saga dan Perodua Myvi itu telah dikejarkan ke Unit Kecemasan Hospital Sultanah Nur Zahirah, Kuala Terengganu.
“Kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Perhimpunan Hari Pekerja, pelancaran Gerakan Rakyat disiasat
Oleh AZMI NORDIN

1 Mei 2023, 9:22 pm
KUALA LUMPUR – Polis membuka dua kertas siasatan berhubung Perhimpunan 1 Mei dan sidang akhbar gimik pelancaran Gerakan Rakyat yang berlangsung di ibu negara, hari ini.
Perhimpunan tersebut dilakukan di hadapan Bangunan Maju Junction dengan berarak melalui Jalan Tuanku Abdul Rahman, Jalan Tun Perak ke Jalan Leboh Ampang (Belakang Bangunan South Tower) dan di Kompleks SOGO, Jalan Tuanku Abdul Rahman, di sini.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya terkesan dua perhimpunan yang berlangsung serentak bermula pukul 10 pagi hingga 12 tengah hari tadi.
Katanya, dua perhimpunan tersebut didapati tidak mematuhi peruntukan undang-undang sedia ada.
“Hasil daripada pemerhatian, didapati sekitar 200 orang menyertai perhimpunan yang diadakan di hadapan Bangunan Maju Junction manakala kira-kira 30 orang menyertai perhimpunan di hadapan Kompleks SOGO.
“Bahagian Siasatan Jenayah Ibu Pejabat Polis Daerah (IPD) Dang Wangi telah membuka dua kertas siasatan di bawah Seksyen 9 (5) Akta Perhimpunan Aman 2012,” katanya dalam kenyataan hari ini.

Tegas Dellhan, penganjur bagi kedua-dua perhimpunan tersebut akan dipanggil ke IPD Dang Wangi untuk diambil keterangan bagi siasatan yang dijalankan dalam masa terdekat.
“Kertas siasatan akan dilengkapkan dan dirujuk kepada Timbalan Pendakwa Raya bagi arahan lanjut,” ujarnya.
Tambah beliau, orang ramai dinasihati supaya tidak terlibat dengan sebarang perhimpunan yang tidak mematuhi peruntukan undang-undang.
“Tindakan akan diambil kepada mana-mana pihak yang terlibat,” katanya.
Terdahulu, satu perarakan diadakan ibu negara sempena Hari Pekerja yang membawa tema ‘Gaji Bermaruah, Jaminan Makanan’ membabitkan kumpulan masyarakat, kesatuan sekerja dan parti politik progresif.
Turut sama, Solidariti Anak Muda Malaysia (SAMM) melancarkan Gerakan Rakyat berhubung ketidakpuasan hati terhadap Perdana Menteri, di ibu negara. – KOSMO! ONLINE


Lelaki Pakistan maut terpelosok bawah kereta
Oleh MASTURAH SURADI

1 Mei 2023, 9:29 pm
KOTA TINGGI – Seorang lelaki warga negara Pakistan maut manakala rakannya cedera selepas motosikal ditunggang terlibat kemalangan dengan sebuah Toyota Camry di Jalan Bypass Kota Tinggi petang tadi.
Dalam kejadian kira-kira pukul 3.34 petang itu menyebabkan mangsa dikenali sebagai Rahman Hazrat, 31, maut di lokasi kejadian manakala pembonceng Altaf, 37, mengalami cedera ringan.
Komander Operasi Balai Bomba Penyelamat (BBP) Kota Tinggi, Pegawai Bomba Kanan II Shahrulnizam Johari berkata, seramai tujuh anggota bomba dikejarkan ke lokasi kejadian.
“Kemalangan tersebut melibatkan dua buah kenderaan jenis motosikal Honda Wave dan sebuah kereta jenis Toyota Camry.
“Seorang mangsa merupakan penunggang motosikal telah terbabas dan masuk ke bahagian bawah kereta berkenaan. Pasukan operasi bertindak mengeluarkan mangsa dan disahkan telah meninggal dunia oleh pasukan perubatan.
“Mayat mangsa telah diserahkan kepada pihak polis untuk dibawa ke Hospital Kota Tinggi untuk tindakan lanjut,” katanya dalam kenyataan hari ini.

Katanya, pemandu kereta tidak mengalami kecederaan dan operasi ditamatkan pada pukul 4.22 petang. – KOSMO! ONLINE


Wanita maut dalam perjalanan hantar anak ke UiTM
Oleh NOR AINNA HAMZAH

1 Mei 2023, 10:30 pm
JEMPOL – Seorang wanita maut, manakala suaminya cedera selepas terbabit dalam nahas dua buah kenderaan di kilometer 10, Jalan Bahau-Rompin, di sini, petang tadi.
Dalam kejadian kira-kira pukul 5.50 petang itu, mangsa yang dikenali sebagai Halos, 55, disahkan meninggal dunia di lokasi kejadian, manakala, saminya dikenali sebagai Yaakob, 61, mengalami kecederaan di tangan kiri dan kedua lutut kiri serta kanan.
Menurut Ketua Polis Daerah Jempol, Superintendan Hoo Chang Hook, ketika kejadian mangsa dalam perjalanan menghantar anaknya dari Segamat ke Universiti Teknologi Mara (UiTM) Kuala Pilah.
“Anak pasangan peniaga itu, Nor Wahidayah, 19, tidak mengalami sebarang kecederaan. Kemalangan ini membabitkan dua buah kenderaan iaitu Proton Wira yan dinaiki oleh tiga sekeluarga berkenaan dan juga pacuan empat roda jenis Toyota Hilux.
Keadaan kereta mangsa yang terlibat kemalangan di kilometer 10, Jalan Bahau-Rompin, petang tadi. – IHSAN POLIS
“Cuaca ketika itu hujan dan jalan basah. Setiba di tempat kejadian, semasa melalui jalan berselekoh ‘C’, kereta Proton Wira dipercayai hilang kawalan lalu terbabas dan masuk ke laluan bertentangan.
“Pada masa sama, datang pacuan empat roda dari arah Bahau menghala ke Rompin telah melanggar bahagian tengah sisi kiri Proton Wira di laluan tersebut,” katanya dalam satu kenyataan hari ini.

Chang Hook, akibat kemalangan ini, penumpang Proton Wira iaitu isteri lelaki tersebut disahkan meninggal dunia di tempat kejadian oleh Pegawai Perubatan Klinik Bahau yang tiba di lokasi.
“Pemandu kenderaan dan anaknya hanya mengalami luka-luka manakala pemandu pacuan empat roda juga hanya mengalami luka-luka.
“Mayat dibawa ke Hospital Jempol bagi tujuan bedah siasat esok,” katanya sambil menyatakan kes disiasat di bawah Seksyen 41 (1) Akta Pengangkutan Jalan (APJ) 1987.
Susulan kejadian berkenaan, sepasukan anggota bomba dari Balai Bomba dan Penyelamat Bahau dikejarkan ke lokasi kejadian sebaik menerima panggilan bagi membantu mengeluarkan mangsa. – KOSMO! ONLINE


Caruman KWSP majikan kepada 20% akan dibincang jemaah menteri – PM
Oleh Abdul Rahman Razali

1 Mei 2023, 8:40 pm
Caruman KWSP majikan kepada 20% akan dibincang jemaah menteri – PM | 15 MINIT MMTV 1 MEI 2023


Pekerja seks tikam kemaluan pelanggan
Oleh KOSMO!

1 Mei 2023, 9:00 pm
LILONGWE, Malawi –  Seorang pelacur menikam kemaluan seorang pelanggannya kerana mendakwa lelaki itu  berhutang dengannya kira-kira 1,000 kwacha (RM4.35) di Monkey Bay, Malawi, lapor portal berita Daily Star semalam.
Polis negara itu berkata, pekerja seks itu telah ditangkap dan kini menghadapi tuduhan yang serius.
Portal berita Malawi 24 berkata, kejadian ngeri itu berlaku di daerah Mangochi melibatkan pekerja seks dikenali sebagai Patricia Wyson.
Dia didakwa menikam kemaluan pelanggannya dengan sebilah pisau.
Jurucakap Balai Polis Monkey Bay, Sarjan Alice Sichali berkata, kejadian berlaku di Kampung Chembe di kawasan Pihak Berkuasa Tradisi Nankumba, Cape Maclear pada malam Jumaat lalu.
Lelaki itu dikejarkan ke pusat kesihatan Cape Maclear dan kemudiannya dirujuk ke hospital komuniti Monkey Bay untuk rawatan serta pemeriksaan lanjut.

Pelacur itu kemudiannya ditangkap dan dia perlu menjawab beberapa pertuduhan termasuk berniat menyebabkan kecederaan parah, lapor Malawi 24. – Agensi


Tiga kru hilang, kapal tangki Afrika terbakar di Tanjung Sedili
Oleh MASTURAH SURADI

1 Mei 2023, 8:40 pm
KOTA TINGGI – Sebuah kapal tangki yang berdaftar dari Gabon, Afrika dilaporkan terbakar kedudukan 37.5 batu nautika timur laut Tanjung Sedili di sini hari ini.
Pengarah Maritim Negeri Johor, Laksamana Pertama Maritim Nurul Hizam Zakaria berkata, Maritim Malaysia (APMM) menerusi Maritime Rescue Sub Centre (MRSC) Johor Bahru telah menerima makluman kejadian itu pada pukul 4 petang tadi.
“Kapal tangki yang berdaftar dari Gabon, Afrika dilaporkan dalam perjalanan dari China menuju ke Singapura bersama 28 orang kru kapal.
“Susulan itu operasi carilamat diaktifkan pada pukul 4 petang dan sebuah bot ronda Maritim Malaysia PETIR 12 telah diatur gerak ke lokasi kejadian dan berjaya menyelamatkan dua kru kapal tangki tersebut.
“Seramai 23 orang kru turut berjaya diselamatkan oleh dua buah kapal berhampiran lokasi kejadian manakala baki tiga lagi kru kapal dilaporkan masih hilang,” katanya dalam kenyataan hari ini.
Katanya, punca kejadian masih dalam siasatan dan maklumat lanjut mengenai kru juga sedang diperolehi. – KOSMO! ONLINE


Kerajaan utamakan peningkatan upah pekerja swasta, awam
Oleh ZULKIFLI MANZOR

1 Mei 2023, 9:40 pm
PETALING JAYA – Kerajaan Perpaduan akan mengutamakan upah pekerja di negara ini termasuk swasta dan penjawat awam supaya dapat ditingkatkan.
Perdana Menteri, Datuk Seri Anwar Ibrahim berkata, langkah penjimatan yang diambil kerajaan serta usaha memerangi rasuah akan membolehkan hasil negara bertambah, sekali gus rakyat mendapat manfaat daripadanya.
“Saya juga maklumkan bahawa setiap pekerja yang memberi sumbangan kepada organisasi mereka harus diberi pengiktirafan tidak mengira jawatan dan pangkat.
“Sumbangan dan keringat golongan pekerja mesti diambil kira dan diberi upah yang setimpal dan munasabah mengambilkira tuntutan pasaran dan aspek keadilan sosial.
“Tugas kerajaan hari ini adalah memastikan pelaburan dan pertumbuhan ekonomi itu mampan dan membela semua terutama golongan pekerja,” katanya dalam satu hantaran di Facebook sempena sambutan Hari Pekerja 2023 hari ini. – KOSMO! ONLINE


Lelaki maut terjatuh tingkat 16 kondominium
Oleh AZMI NORDIN

1 Mei 2023, 10:46 pm
KUALA LUMPUR – Seorang lelaki tempatan yang juga penghidap sakit mental ditemui maut selepas dipercayai terjatuh dari tingkat 16 sebuah kondominium di Setapak, di sini, hari ini.
Ketua Polis Daerah Wangsa Maju, Superintendan Ashari Abu Samah berkata, pihaknya menerima satu maklumat daripada orang awam mengenai penemuan mayat seorang lelaki berusia 40 tahun, pada pukul 2.45 petang tadi.
“Siasatan dijalankan di tempat kejadian mendapati mangsa telah terbaring dalam keadaan terlengkup atas besi ‘awning’ sebuah rumah, di tingkat tiga, bangunan yang sama.
“Lelaki tersebut ditemui hanya memakai seluar pendek dan tidak berbaju. Mangsa telah disahkan meninggal dunia oleh Pegawai Perubatan dari Hospital Kuala Lumpur (HKL),” katanya dalam kenyataan hari ini.
Menurut beliau, hasil siasatan awal mendapati mangsa telah terjun dari tingkat 16 kondominium tersebut.
Tambah Ashari, semasa kejadian tiada saksi bebas yang melihat dan saksi hanya ada mendengar bunyi dentuman yang kuat.

“Apabila saksi melihat ke bawah mendapati mangsa sudah terbaring di tingkat tiga,” katanya.
Ashari memberitahu, mangsa merupakan pesakit mental dan tinggal bersama dengan adik perempuan dan seorang lelaki tempatan.
“Kes diklasifikasikan sebagai mati mengejut (SDR) dan orang ramai yang mempunyai sebarang maklumat berkaitan kejadian ini diminta untuk tampil membantu siasatan,” katanya. – KOSMO! ONLINE


Pelajar lelaki berlumuran darah terjatuh tingkat enam asrama universiti
Oleh SYED AZLAN SAYID HIZAR

1 Mei 2023, 10:59 pm
PADANG BESAR – Seorang pelajar lelaki sebuah institusi pengajian tinggi ditemui berlumuran darah setelah dipercayai terjatuh dari tingkat enam bangunan kediaman universiti itu di sini petang tadi.
Ketua Polis Daerah Padang Besar, Asisten Komisioner Mohd. Shokri Abdullah berkata, pihaknya menerima laporan mengenai kejadian itu daripada MERS 999 kira-kira pukul tiga petang.
“Sebaik menerima panggilan, pegawai penyiasat bergegas ke lokasi kejadian dan mendapati mangsa merupakan seorang pelajar lelaki tempatan berusia 24 tahun.
“Menurut saksi awal yang berada di sekitar tempat kejadian memberitahu, dia terdengar satu bunyi kuat sebelum melihat mangsa terbaring berlumuran darah di atas lantai aras bawah bangunan tersebut,” katanya dalam satu kenyataan di sini hari ini.
Tambah Mohd. Shokri, mangsa ketika ditemui masih dalam keadaan sedar, namun tidak boleh bergerak.
“Mangsa kemudiannya telah dibawa ke hospital menaiki ambulans Angkatan Pertahanan Awam Malaysia lalu dirawat di zon merah Hospital Tengku Fauziah di Kangar dan keadaan mangsa disahkan stabil oleh pihak hospital.

“Pihak polis yang berada di tempat kejadian telah mengambil keterangan beberapa saksi bagi membantu siasatan dan kami mohon kerjasama saksi lain tampil dengan cara menghubungi Sarjan Mejar Izham Aziz di talian 017-5387986,” ujarnya.
Mohd. Shokri turut memberi amaran kepada mana-mana individu agar tidak menimbulkan sebarang spekulasi bagi menjaga sensitiviti keluarga mangsa. – KOSMO! ONLINE


Isteri ‘kantoi’ mesej lelaki lain ditikam suami guna belati
Oleh KOSMO!

1 Mei 2023, 7:00 pm
JAKARTA – Gara-gara cemburu selepas membaca mesej perbualan isteri dengan lelaki lain dalam  telefon bimbit, seorang suami  menikam isterinya menggunakan sebilah belati, lapor laman berita Kontras kelmarin.
Suspek yang hanya dikenali sebagai RD, 37, dari Hulu Sungai Utara, wilayah Kalimantan Selatan didakwa menikam mangsa, HL, 31.
Menurut Ketua Polis Tabalong, Ajun Komisioner Besar Polis (AKBP) Anib Bastian, kejadian pada Selasa minggu lepas itu berlaku ketika mangsa dan anaknya sedang berehat di rumah sambil tidur di ruang rehat.
“Pelaku ketika itu sedang memeriksa telefon bimbit isterinya. Dia kemudian menghampiri mangsa sambil memegang sebilah belati lantas menikam punggung mangsa berkali-kali,” kata Anib seperti dipetik oleh Ketua Perhubungan Awam, Iptu Sutargo.
Tambahnya, berdasarkan pemeriksaan perubatan, mangsa mengalami 15 luka kesan tikaman di bahagian punggung, dua tikaman di bahagian lengan kanan, dua tikaman di lengan kiri dan satu tikaman di leher.
Tambah Iptu, ketika disoal siasat, suspek mengaku mengesyaki mangsa berlaku curang kepadanya kerana wanita itu sukar untuk dihubungi sepanjang bulan lepas.

“Ketika suspek memeriksa telefon bimbit mangsa, dia melihat ada pesanan ringkas daripada lelaki lain, yang menyebabkan dia berasa cemburu lalu menikam mangsa,” jelasnya.
Suspek telah ditahan dan dibawa ke Balai Polis Tanjung sementara menanti hukuman dijatuhkan. – Agensi


Dua beradik lemas ketika mandi pantai
Oleh MASTURAH SURADI

1 Mei 2023, 7:38 pm
KOTA TINGGI – Kegembiraan sebuah keluarga bermandi-manda di Pantai Tanjung Buloh, Tanjung Sedili di sini bertukar tragedi selepas dua daripada mereka maut disyaki lemas petang tadi.
Dalam kejadian kira-kira pukul 3.39 petang itu menyebabkan mangsa, Siti Nursalina Johari, 10 dan kakaknya, Siti Rabiah, 13, meninggal di tempat kejadian.
Selain itu, ibu mangsa, Mersidita Yunos, 46, dan ibu saudara Saleha Haron, 27, turut cedera dalam kejadian itu.
Komander Operasi Balai Bomba Penyelamat (BBP) Bandar Penawar, Penolong Penguasa Bomba(PPgB) Mohd Khairul Sufian Dahari berkata, seramai sembilan anggota bomba dikejarkan ke lokasi kejadian.
Katanya, seramai 15 anggota terdiri dari polis, Kementerian Kesihatan (KKM) dan Majlis Perbandaran Pengerang turut terlibat dalam operasi tersebut.
“Difahamkan mangsa dua beradik bersama keluarga dari Tiram beraya di Tanjung Sedili rumah saudara mereka bersama keluarga. Selepas itu mereka sekeluarga juga saudara lain kemudiannya pergi ke pantai untuk mandi-manda.

“Sebaik sahaja pasukan keluaran operasi di tempat kejadian memang mendapati terdapat empat orang mangsa lemas merupakan satu keluarga.
“Dua orang mangsa berjaya diselamatkan orang awam manakala dua mangsa lagi telah lemas dan dibawa naik oleh orang awam ke darat sebelum anggota tiba di lokasi kejadian, katanya ketika dihubungi, hari ini.
Beliau berkata, dua mangsa merupakan kanak-kanak yang lemas kemudian telah disahkan meninggal dunia di lokasi oleh pasukan perubatan. – KOSMO! ONLINE


RM11.08 bilion untuk pembangunan Orang Asli di Semenanjung
Oleh HARIS FADILAH AHMAD

1 Mei 2023, 7:49 pm
LIPIS – Kerajaan memberikan jaminan akan menyediakan kemudahan bekalan air, elektrik dan perumahan bagi masyarakat Orang Asli di negara ini.
Timbalan Perdana Menteri, Datuk Seri Ahmad Zahid Hamidi berkata, sebanyak RM11.08 bilion telah diperuntukkan untuk pembangunan di perkampungan Orang Asli agar mereka berpeluang menikmati pelbagai kemudahan dalam sektor ekonomi dan pendidikan.
“Kerajaan akan memberikan keutamaan kemudahan bekalan air dan elektrik serta pembinaan rumah yang tersusun supaya mereka berpeluang serta selesa bekerja dan menikmati pembangunan ekonomi setempat.
“Menerusi peruntukan yang besar ini, kerajaan di bawah Kementerian Kemajuan Desa dan Wilayah (KKDW) juga tetap memberikan kemudahan pendidikan kepada anak Orang Asli khususnya supaya mereka juga berpeluang melanjutkan pelajaran ke universiti tempatan dan luar negeri,” katanya pada Majlis Rumah Terbuka Aidilfitri Badan Perhubungan UMNO Pahang di Laman Sejahtera Sungai Koyan di sini hari ini.
Ahmad Zahid yang juga Menteri Kemajuan Desa dan Wilayah berkata, kerajaan di bawah Jabatan Kemajuan Orang Asli (Jakoa) menyasarkan sekurang-kurangnya 400 orang pelajar Orang Asli dapat melanjutkan pelajaran ke universiti tahun ini.
“Bagi pelajar yang berjaya diterima masuk ke universiti, kerajaan akan memberikan inisiatif sebanyak RM1,000 setiap seorang sebagai galakan atas kejayaan tersebut.

“Saya yakin di bawah pengurusan dan pemantauan Ketua Pengarah Jakoa, Sapiah Mohd Nor sasaran berkenaan tercapai berbanding seramai 300 orang pada tahun sebelum ini,” katanya.
Dalam pada itu katanya, KKDW juga melantik Timbalan Speaker Dewan yang juga Ahli Parlimen Cameron Highlands, Datuk Ramli Mohd. Nor menumpukan perancangan pendidikan Orang Asli dengan kerjasama Jakoa untuk melahirkan lebih ramai pelajar kaum berkenaan melanjutkan pelajaran ke universiti luar negeri. – KOSMO! ONLINE


Akka Nasi lemak jadi fenomena, pelanggan sanggup beratur 7 jam
Oleh KOSMO!

1 Mei 2023, 5:34 pm
PETALING JAYA – Akka Nasi Lemak yang diusahakan seorang wanita berbangsa India di Seri Kembangan, Selangor menjadi fenomena apabila video gerainya yang dimuat naik di media sosial telah tular.
Orang ramai tanpa mengira kaum dilihat sanggup beratur dan menunggu sehingga tujuh jam bagi mendapatkan nasi lemak yang dibuatnya dengan lebih lima jenis lauk pilihan disediakan.
Difahamkan, gerai nasi lemak milik M. Sangeeta itu beroperasi bermula pukul 7 pagi sehingga selesai, namun ada pelanggan yang sanggup menunggu seawal 4 pagi agar tidak terlepas untuk merasai keenakan makanan kesukaan rakyat Malaysia.
Tinjauan Kosmo! di media sosial mendapati, ramai pembeli memberi maklum balas positif mengenai rasa nasi lemak berkenaan selain menjadi kesukaan dalam kalangan pelanggan Melayu.
“Sedap nasi lemak ini, selalu makan nasi lemak air tangan orang Melayu, kali ini hasil masakan kakak India. Memang ‘ngan-ngam soi’ (kena dengan tekak), orang Seri Kembangan wajib cuba, dijamin sedap,” kata seorang pengguna.
“Jarang betul jumpa nasi lemak dimasak peniaga bangsa lain, kali ini sampai pelanggan sanggup beratur berjam-jam, viral sampai luar Selangor la Akka Nasi Lemak ini,” komen pengguna lain. – KOSMO! ONLINE


Sikap tamak punca ramai terjerat kes tipu dalam talian
Oleh SAFINA RAMLI

1 Mei 2023, 7:14 pm
GEORGE TOWN – Jumlah kes penipuan dalam talian di daerah Timur Laut mencatatkan peningkatan sebanyak sebanyak 28.5 peratus iaitu 1,961 kes pada suku pertama tahun ini berbanding 1,816 kes pada tempoh sama tahun lalu.
Ketua Polis Daerah Timur Laut, Asisten Komisioner Soffian Santong berkata, pihak polis mendapati kesedaran masyarakat terhadap ancaman penipuan dalam talian masih berkurangan walaupun pelbagai kempen kesedaran dilaksanakan oleh pelbagai pihak seperti pertubuhan bukan kerajaan (NGO) serta pihak polis.
“Setiap tahun kita dapati berlaku peningkatan kes jenayah penipuan dalam talian di mana pada tahun 2021 sebanyak 5,228 kes dilaporkan manakala pada 2022 pula sebanyak 5,861 kes dicatatkan.
“Pada suku pertama tahun ini juga berlaku peningkatan kes penipuan dalam talian iaitu 1, 961 kes dan ia adalah peningkatan kira-kira 100 kes penipuan yang dilaporkan berbanding tempoh sama tahun lalu,” katanya selepas menghadiri kempen Be Smart, Stay Alert, Lets Fight Scam di sini hari ini.
Kempen tersebut merupakan anjuran bersama Yayasan Pencegahan Jenayah Malaysia (MCPF), Lions Club dan pihak polis daerah Timur Laut bagi memberi kesedaran kepada orang ramai mengenai bahaya penipuan siber. Turut hadir ialah Pengerusi MCPF, Felix Chuah dan Pengerusi Lions Club, KK Loy.
Menurut Soffian, jenayah dalam talian membabitkan penipuan e-dagang merupakan antara jenayah siber yang kerap dilaporkan di daerah Timur Laut.

“Ini disusuli dengan jenayah Macau Scam dan juga penipuan tawaran kerja di dalam talian.
“Perkara ini amat membimbangkan kerana ada mangsa yang turut kerugian wang selepas terpedaya dengan penipu-penipu di alam maya, bayangkan ada yang mahu mencari kerja, namun tertipu sehingga kerugian ribuan ringgit,” katanya. – KOSMO! ONLINE


Telan ikan emas semasa berpesta
Oleh KOSMO!

1 Mei 2023, 7:30 pm
DUBLIN, Ireland  –  Seorang ejen sukan lumba kuda menelan ikan emas ketika berpesta dekat Dublin dan perbuatannya kemudian menjadi tular, lapor portal berita The Sun semalam.
Ejen itu, Hamish Macauley mengambil ikan tersebut dari dalam  bekas plastik sebelum menelannya.
Lelaki berkenaan berkata,  adegan mengejutkan itu benar-benar di luar wataknya dan perbuatan tersebut tidak akan berlaku lagi di masa hadapan. Dia juga  sangat menyesal dengan tindakannya.
Insiden itu berlaku semasa Festival Punchestown, Mukim Kildare di luar Dublin pada awal minggu lalu.
Macauley yang berasal dari Ireland memberitahu Sun Racing: “Saya jelas sangat kecewa dengan diri saya sendiri atas tindakan saya dalam video ini.
“Saya tidak boleh meminta maaf berlebih-lebihan kerana kelakuan saya. Saya benar-benar kesal. Ia benar-benar di luar watak dan tidak akan berlaku lagi,” katanya. – Agensi


Isteri bakar baju raya suami, kecewa enggan pakai sedondon
Oleh KOSMO!

1 Mei 2023, 6:01 pm
JAKARTA – Seorang wanita bertindak membakar baju raya yang dijahit sendiri untuk suaminya kerana kecewa lelaki itu enggan memakai pakaian berwarna sedondon, lapor portal berita Wolipop semalam.
Berdasarkan klip video tular di media sosial Indonesia, wanita tersebut dilihat membakar baju berwarna hijau yang sepatutnya dipakai suaminya.
“Baju ini saya jahit dengan penuh kasih sayang dan berharap agar lebaran kali ini kami dapat memakai pakaian sedondon,” demikian menurut keterangan video tersebut.
Tambah wanita berkenaan, dia akhirnya kecewa kerana suaminya enggan memakai baju itu.
“Suami tidak mahu memakainya dengan alasan malu untuk pakai warna sedondon bersama isteri.
“Walaupun sudah memaafkan, ia tidak bermaksud kekecewaan yang saya rasai ini terubat,” tambahnya.

Katanya lagi, dia sanggup bersengkang mata menjahit baju raya untuk suaminya di tengah-tengah kesibukan menyiapkan tempahan baju daripada pelanggan sebelum Hari Raya Aidilfitri.
“Saya memaksa suami memakai baju ini tetapi dia marah-marah sehinggakan kami bertengkar. Namun, dia telah pun meminta maaf,” ujarnya.
Video tersebut menjadi tular dan menerima pelbagai komen daripada netizen.
“Membuat isteri berasa bahagia itu amat mudah sebenarnya. Namun, kadang kala suami tidak sedar semua itu,” kata seorang netizen.
“Sebab itu amat penting untuk saling memahami dalam rumah tangga kerana masalah kecil seperti ini boleh menjadi masalah besar,” kata pengguna lain. – Agensi


Ramai suami enggan isteri kelihatan cantik bergaya
Oleh KOSMO!

1 Mei 2023, 8:00 pm
HANOI  – Seorang isteri, Nguyen Thi kerap bergaduh dengan Duc Tuan yang dikahwininya selama tujuh tahun kerana suaminya itu marah apabila dia mewarnakan rambutnya dan memakai pakaian mendedahkan paha, lapor portal berita VnExpress semalam.
Setiap kali dia menggayakan rambut baharu, Tuan meminta dia menukarnya semula dan pernah berkata: “Jika anda cantik, walaupun anda memakai baju longgar berwarna coklat anda tetap cantik.”
Bagi menggelak  perselisihan keluarga, Thi, 37, sering tidak menyolek wajahnya tetapi mewarnakan rambutnya coklat gelap dan memilih dua gaun formal paras lutut menjelang sambutan Tahun Baru Cina namun Tuan memberitahunya: “Anda sudah berkahwin dan mempunyai anak, tetapi anda masih terlalu banyak melakukan perbuatan bodoh.”
Dia memaksa isterinya memakai seluar hitam tebal untuk mengelakkan kakinya terdedah. Thi mengamuk dan membawa anak-anaknya ke rumah ibu bapanya dan tinggal di sana sepanjang Tahun Baru Cina yang lalu.
Tuan merupakan antara berjuta-juta suami yang beranggapan bahawa isteri atau teman wanita mereka tidak boleh memakai alat solek atau berdandan dan kumpulan itu menyumbang 61 peratus lelaki Vietnam, demikian menurut kajian yang dijalankan pada 2020 oleh Institut Kajian Pembangunan Sosial.
Seorang pakar psikologi di Akademi Pentadbiran Awam, Profesor Nguyen Thi Minh mendakwa bahawa ramai lelaki Vietnam bersifat paternalistik.

“Lebih penting lagi, mereka  tidak mahu isteri masing-masing berpakaian cantik. Mereka (para suami) kurang keyakinan diri. Mereka takut tidak cukup baik untuk memastikan isteri masing-masing setia,” tambah Minh. – Agensi


Umpan tiga remaja perempuan guna vape sebelum rogol
Oleh IVAN AMIRUL

1 Mei 2023, 8:06 pm
KOTA KINABALU – Tiga remaja perempuan menjadi mangsa rogol sekumpulan empat lelaki tidak dikenali dalam kejadian di sebuah rumah tumpangan di kawasan Kampung Air pada 26 April lalu.
Semua mangsa yang masing-masing berusia 13 tahun itu dipercayai diumpan menggunakan vape perisa baharu sebelum dirogol.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, pihaknya menerima laporan daripada salah seorang mangsa pada 27 April lalu yang menyatakan menjadi mangsa rogol berkumpulan di sebuah rumah tumpangan.
“Hasil siasatan mendapati kejadian rogol berkumpulan itu turut membabitkan dua lagi rakannya dan empat lelaki yang tidak dikenali dan seorang perempuan berusia 17 tahun terbabit kejadian kejadian itu.
“Suspek empat lelaki dan seorang perempuan berkenaan dipercayai menegur ketiga-tiga mangsa ketika berada di sebuah pusat beli-belah sebelum memujuk semua mangsa untuk lepak di rumah tumpangan mereka yang terletak di Kampung Air.
“Sewaktu berada di rumah tumpangan terbabit, kesemua remaja perempuan itu telah diumpan untuk menghisap vape berperisa baharu.

“Semua mangsa hanya menuruti pelawaan suspek dan ketiga-tiga mereka tidak sedarkan diri sebelum mangsa dipercayai dirogol,” katanya ketika ditemui pada Majlis Jamuan Hari Raya Aidilfitri di kediamannya di Perumahan Polis Ibu Pejabat Polis Kontinjen (IPK) Sabah hari ini.
Mohd. Zaidi (enam dari kanan) bersama tetamu yang hadir pada Majlis Jamuan Hari Raya Aidilfitri di kediamannya di Perumahan Polis IPK Sabah hari ini. – Foto oleh IVAN AMIRUL / KOSMO!
Mengulas lanjut, Mohd. Zaidi berkata, sewaktu semua mangsa tersedar pada tengah malam, mangsa mendapati mereka dalam keadaan tidak berpakaian, manakala empat lelaki serta seorang perempuan terbabit menghilangkan diri.
“Ketiga-tiga mangsa mengesyaki mereka telah dirogol lalu membuat laporan polis,” katanya.
Sementara itu, Mohd. Zaidi memaklumkan sepasukan polis Bahagian Siasatan Jenayah IPD Kota Kinabalu berjaya mengesan dan menangkap kelima-lima suspek termasuk remaja perempuan, pada 27 April lalu.
Menurut beliau, semua suspek berusia 13 hingga 17 tahun ditahan di sekitar bandar raya dan Telipok Ria, Tuaran. – KOSMO! ONLINE


Trafik sesak 18 km dari Plaza Tol Gombak ke ibu negara
Oleh HARRITH HISHAM

1 Mei 2023, 7:07 pm
PETALING JAYA – Aliran trafik dilaporkan sesak sepanjang 18.2 kilometer (km) dari Plaza Tol Gombak menuju ke ibu negara berikutan pertambahan kenderaan sejak tengah hari tadi.
Menerusi Twitter Lebuh Raya Pantai Timur (LPT), kesesakan lalu lintas itu dikatakan berlarutan sehingga Lebuh Raya Lingkaran Tengah (MRR2).
“Trafik sesak dan perlahan membabitkan Lebuh Raya Kuala Lumpur-Karak (KLK) dari Bentong ke Bukit tinggi sepanjang 1.6 km.
“Dari Lentang ke Bukit Tinggi pula sesak sepanjang 7.9 km manakala dari Plaza Tol Gombak ke ibu negara sepanjang 18.2 km,” katanya sebentar tadi.
Selain itu, aliran trafik di LPT1 dan LPT2 masih terkawal dan lancar setakat pukul 6 petang hari ini.
Sementara itu, menurut Lembaga Lebuhraya Malaysia (LLM), trafik juga perlahan di Lebuh Raya Utara-Selatan melibatkan kedua-dua arah.

“Bagi arah selatan, trafik perlahan dari Nilai Utara ke Seremban, Ayer Keroh ke Tangkak, Pagoh ke Yong peng, Yong Peng ke Ayer Hitam, Machap ke Simpang Renggam, Simpang Renggam ke Hentian Sebelah Kulai (S) dan Kulai ke Senai.
“Untuk arah utara, dari Plaza Tol Sg. Besi ke ibu negara, Southville City ke Kajang, Nilai Utara ke Southville City, Bandar Ainsdale ke Nilai, Pedas Linggi ke Port Dickson, Simpang Ampat ke Pedas Linggi dan Tangkak ke Jasin,” katanya. – KOSMO! ONLINE


Gambar baharu J-Hope jalani kerahan tenaga tersebar
Oleh KOSMO!

1 Mei 2023, 4:59 pm
SEOUL  – Gambar-gambar baharu anggota kumpulan  BTS iaitu J-Hope atau nama sebenarnya, Jeong Ho-Seok di sebuah kem tentera Korea Selatan tersebar di internet, lapor portal berita Wion News hari ini.
J-Hope bertugas di Divisyen Infantri Ke-36,  Kor Baharu Baekho dan dia turut mendapatkan asas latihan tentera di unit tersebut.
Kumpulan gambar baharu tular itu menunjukkan J-Hope memakai pakaian seragam tentera dan memegang senjata api.
Dalam gambar lain pula, dia dilihat sedang makan tengah hari bersama rakan-rakan pelatih. Sekeping lagi gambar memaparkan dia memberikan isyarat ibu jari bersama senyuman lembut.
Gambar-gambar itu dikongsi melalui aplikasi rasmi tentera, The Camp.
Setiap pemuda Korea Selatan perlu menjalani perkhidmatan wajib tentera selama 18 bulan.

Tidak lama selepas gambar itu tular, ramai netizen memberikan komen antaranya: “Dia kelihatan tampan”.
“#Hoseok saya, saya sangat berbangga dengan awak,” tulis peminat lain. – Agensi


Isu gaji minimum pekerja akan diselesaikan segera – Anwar
Oleh MOHD. HUSNI MOHD. NOOR

1 Mei 2023, 4:24 pm
PUTRAJAYA – Isu berbangkit mengenai pelaksanan gaji minimum akan dibincangkan dalam mesyuarat Jemaah Menteri bulan depan, kata Datuk Seri Anwar Ibrahim.
Perdana Menteri berkata, beliau mengakui pelaksanaan gaji minimum begitu sukar dan rumit untuk diselesaikan.
Menurutnya, isu itu akan dibincangkan dalam mesyuarat Kabinet bagi mendapatkan penyelesaian sekali gus dan manfaat untuk semua.
“Saya dengar pelaksanaan gaji minimum begitu sukar sekali malah, wujud hiruk pikuk dalam konteks pelaksanaannya,” katanya ketika menyampaikan Amanat Hari Pekerja 2023 sempena sambutan Hari Pekerja 2023 di sini hari ini.
Kerajaan pada Disember lalu memutuskan untuk menangguhkan penguatkuasaan gaji minimum RM1,500 kepada majikan yang mempunyai kurang daripada lima pekerja sehingga 1 Julai depan.-KOSMO! ONLINE


Tolak fesyen barat, Nabila Huda ‘hangkut’ 30 kebaya ke New York
Oleh MOHAMMAD SHAHEMY AZMI

1 Mei 2023, 4:30 pm
PETALING JAYA – Ingin memartabatkan budaya Malaysia ke mata dunia, pelakon Nabila Huda sanggup membawa sehingga 30 pasang kebaya pelbagai warna untuk digayakan sepanjang dua bulan berada di New York, Amerika Syarikat.
Nabila atau mesra disapa Abil, 39, berhasrat untuk menggayakan pakaian tradisional itu sepanjang berada di AS kerana bangga dapat mempromosikan budaya tanah air ke luar negara.
Menerusi hantaran yang dimuat naik dalam Instagram miliknya, Abil berkongsi baju-baju kebaya yang dibawanya dari Malaysia yang ditaja oleh Royal Kebaya.
“Kenapa nak pakai macam ‘New Yorker’ sedangkan kita patut bangga dengan pakaian tradisional kita (kebaya). Kita patut berbangga dengan budaya dan batik Malaysia.
“Jadi saya memilih kebaya untuk travelog saya kali ini. Mesti cantik bila jalan terkedek-kedek dekat Times Square nanti,” tulisnya.
Selain kebaya, pemenang anugerah Pelakon Wanita Terbaik di Festival Filem Malaysia ke-28 (FFM28) itu juga membawa bersama aksesori dan kasut untuk dipadankan dengan busana tradisional itu nanti.

“30 hari, 30 kebaya. Saya siap bawa sebakul aksesori untuk dipadankan dengan kebaya. Terima kasih untuk penaja. Saya akan jaga elok-elok. Janji,” katanya.
Menjengah dalam ruangan komen, rata-rata pengikutnya memuji idea yang dibuat oleh Abil dan tidak sabar melihatnya menyarung kebaya di New York.
“Terbaik Abil martabatkan budaya kita. Mesti cantik,” ujar seorang peminatnya.
“Yes! Jangan lupa cucuk sanggul,” pinta seorang lagi peminatnya.
“Cepatlah pakai. Tak sabar nak tengok Abil bergaya pakai kebaya di New York,” kata seorang pengguna Instagram.
Difahamkan Abil yang juga anak kepada penyanyi legenda, Amy Search itu akan berada selama dua bulan di New York kerana terbabit dalam sebuah penggambaran program masakan.
Selain itu, Abil juga berkesempatan memasak hidangan kuah lodeh ketika dijemput ke kediaman diplomasi Malaysia yang berada di New York bersempena meraikan sambutan Hari Raya Aidilfitri. – KOSMO! ONLINE